18 Yan 2018 3467\nОдам ҳаёти давомида ҳар-хил зарар кўриши мумкин. Кимдир савдода, кимдир деҳқончиликда, яна кимдир бошқада. Шуларнинг ичида ҳаётда кўп учрайдиган ва кўпчиликнинг катта катта зарар кўришига сабаб бўладиган икки нарса бор. Пайғамбаримиз саллаллоҳу алайҳи ва саллам Ўзларининг муборак ҳадиси шарифларида бу иккаласини баён қилиб берганлар.\nИмом Бухорий, Термизий, Ибн Можа (раҳматуллоҳи алайҳим)лар ривоят қиладилар:\n«Набий соллаллоҳу алайҳи васаллам: «Икки неъмат борки, кўп одам улар борасида зарар кўради: соғлиқ ва бўш вақт», дедилар».\nҲадиси шарифдаги биз “зарар кўради” деб таржима қилган жумламиз ҳадиси шарифда “мағбунун” шаклида бўлиб, ўзаги “ғобнун”дир. Араб тилида “ғобнун” дегани, савдода бир нарсани бир неча баробар қимматига сотиб олиб зарар қилиш, ёки ўз нархидан бир неча баробар арзон сотиб зарар кўриш маъноларини англатади. Ким-да ким соғлом, ва бемалол бўла туриб охиратини обод қилишга уринмаса, у ҳам савдода зарар кўрган киши каби зарар кўради.\nКўпчилик соғлик ва қўли бўшлик неъматини суистеъмол қилиб, натижада дунё ва охират азобига дучор бўладилар. Ундан тўғри фойдаланганларида эди, мақсадга мувофиқ бўларди.\nИмом ибн ал-Жавзий ушбу ҳадис шарҳида шундай деганлар:\n“Гоҳида инсон соғлом бўлса, тирикчилик ила банд бўлади. Гоҳо қўли бўш бўлади аммо, соғлиги жойида бўлмайди. Баъзида, қўлиям бўш, соғлигиям жойида бўлади-ю, лекин бу имкониятларини қадрига етмай, ибодатга бепарво бўлиб қолиб, натижада бу одам ҳам савдода зарар кўрган киши каби имкониятни қўлдан бой беради.\nОрамизда баъзи кимсалар бу дунёга шунчаки келганмиз, деб ўйлашади. Мен шуларга битта савол бермоқчи эдим.\nОрамиздаги энг доно ва ақилли бир одам бир лойиҳага қўл урса ва ушбу ишидан кўзлаган бирорта мақсади бўлмаса, ундай одамни доно ақилли, деб бўладими? Доно ва ақилли одам мақсадсиз лойиҳага қўл урмайди ҳам.\nЭнди бир оддий ва ожиз бандаси мақсадсиз ва ҳеч қанақа маъноси йўқ ишга қўл урмас экан, оламлар Робби Аллоҳ ҳам бизларни яратиб, бу дунёда яшаш учун умр бериб, кетидан ҳеч нарсани мақсад қилмаган, бу дунёга шунчаки келдик, мазза қилиб яшаб олиш керак, дейиш аҳмоқона фикр эмасми?\nАллоҳ мана шундай аҳмоқона фикрлайдиган кимсаларга раддия бериб шундай дейди:\n«Наҳотки, сизни яратишимиз беҳуда бўлган ва сиз Бизга қайтарилмассиз, деб ҳисобласангиз?!».\nҲа, азизлар! Бу дунёга беҳудага, шунчаки келмаганмиз. Бу дунё ва бу ҳаётни Мулк сурасида айтилганидек имтиҳон учун яратди:\n«Қайсиларингиз яхши амал қилишингизни синаш учун ўлим ва ҳаётни яратди».\nШундай экан, ҳар биримиз ҳали вақт бор-ку, деб ўзимизни алдамасдан, фурсат борида хайрли ва савоб амалларни қилиб олйлик!


ЭЛНИ УЙҒОТГАН ЭЗГУ ТАШАББУС – Тошкент Ҳақиқати\nЭЛНИ УЙҒОТГАН ЭЗГУ ТАШАББУС\n14 март № 21 (13074) | "Обод қишлоқ" дастури — амалда\n«Бирлик», «Сут-булоқ», «Тонг юлдузи», «Шалола», «Каналобод» маҳалла фуқаролари йиғинлари Чиноз туманининг энг чекка, қўшни Қозоғистон билан чегарадош ҳудуди саналади. Туман марказига бориб-келиш учун анча-мунча йўлни босиб ўтиш керак.\nҲовли-жойлар асосан тарқоқ, адирлар устига жойлашган. Бу маҳаллалардаги 3 минг 478 та хонадонда 13 мингдан ортиқ аҳоли истиқомат қилади.\n– Маҳаллаларимиз чекка ҳудуд бўлгани боис, ечимини кутаётган қатор муаммолар йиғилиб қолганди, – дейди «Тонг юлдузи» МФЙ раиси Абдумутал Умаров. – Очиғи, маҳаллаларимиз кейинги йилларда раҳбарлар эътиборидан четда қолди.\nЙўлларни таъмирлаш, газ, электрдаги узилишларни бартараф этиш, ариқ-зовурларни тозалаш ҳеч кимнинг хаёлига келмасди. Яширишнинг ҳожати йўқ – бу эътиборсизлик аҳоли ўртасида ҳам боқибеғамлик кайфиятини уйғотди. Такасалтанглар кўпайиб кетди. Одамлар, «Бўлса-бўлар, бўлмаса ғовлаб кетар», тарзида ҳаёт кечира бошлади. Деҳқончилик қилишга ҳам ҳафсаласи қолмади: кўплаб ерлар экилмай, ёввойи ўтларга макон бўлди. Ҳатто ҳовлиларини саранжом-саришта қилишга, яшайдиган уйларини оқлаб-кўклашга ҳам тоқатлари бўлмади. Бинолар, деворлар нураб, қулаб, вайронага айланди. Хуллас, бир ой олдин келганингизда, қишлоқларимизни кўриб, аниқ: «Бу ерда ҳам одамлар яшайдими? Радио эшитадими, телевизор кўрадими, газета ўқийдими? Республикамизда амалга оширилаётган кенг кўламли ислоҳотлар, бунёдкорликлардан хабари борми?» дердингиз.\nПрезидентимиз ташаббуси билан «Обод қишлоқ» дастурига битта эмас, иккита эмас бешта маҳалла фуқаролар йиғини киритилганини эшитиб, ҳайратландим: «Шунча жойни, хонадонларни обод қилиш мумкинми?» деган гап хаёлимдан ўтди. Бир-иккита ҳамқишлоқларим ҳеч нарсага тушунмай: «Нима бўлар экан ўзи?» деб келди. «Ҳамма қишлоқларимиз обод бўлади!» деган гапимга ишонишмади…\n«Обод қишлоқ» дастури ишлаб чиқилди. Ободонлаштириш штаби ташкил қилинди. Қишлоқларни ижтимоий-иқтисодий ривожлантириш бўйича «Йўл харитаси» тузилди. Ҳамма хонадонлар рўйхатга олиниб, ҳовлидаги иншоотларнинг аҳволи қоғозга туширилди: «Бу хонадонда беш нафар одам яшайди, уч хонали уйи бор, девори қулаган, дарвозаси йўқ, ҳожатхонанинг аҳволи ачинарли ва ҳоказо», деб бажарилиши лозим бўлган юмушлар биттама-битта ёзилди. Йўлларнинг қанчасига шағал тўкиш, қанчасини асфальтлаш, қанчасини текислаш, электр, газ, сув таъминотини яхшилаш учун нима ишлар қилиш лозимлиги батафсил ўрганилди.\nШу тариқа ишлар бошланиб кетди.\nБундан йигирма кунлар аввал қишлоқларимиз аҳолисини ўнлаб оғир юк машиналари, йўл текисловчи, асфальт босадиган, юк кўтарадиган техникаларнинг шовқинидан уйғонди. Ҳаммамиз кўча бошига эснаб чиқиб, кўзларимизни ишқалаб, оғзимиз очилганча қолдик: қурилиш анжомлари юклаган қатор машина ва турли техникалар оқиб кела бошлади. Автобусларда, енгил ва юк машиналарда қурувчилар, пайвандчилар, газ ва чироқ усталари, ҳашарчилар келишди. 17 минг 200 метрлик катта йўлнинг 6 минг 131 метри таъмирланди. Ички кўчаларимизда юриб бўлмасди. 9 минг 730 метрлик кўчаларимиз текисланди, шағал тўкилди. 26 минг 500 метр узунликдаги газ қувурларининг 14 минг 450 метри таъмирланди, қайтадан бўялди. Отам замонидан қолган, чириб, қулашни бошлаган 180 дона симёғочлар замонавий бетон устунлар билан алмаштирилди. Чироқ усталари томонидан 13 минг 672 та хонадон ва жамоат жойларидаги электр жамламалари тўлиқ таъмирланди. 70 та жойда ёритиш ускуналари ўрнатишга киришилди. Аҳолини тоза ичимлик суви билан таъминлаш мақсадида сув ташиш машиналари ажратиладиган бўлди…\nҚишлоғимиз қисқа вақтда чирой очди. Уларга қўшилиб, одамларимизнинг юзига ҳам қизиллик югурди. Уларда шижоат, кўтаринкилик пайдо бўлди. Уйғонишди ва бажонидил ҳашарчиларга камарбаста бўлишмоқда.\nОдамлар бугун яхши яшаши керак\n– Президентимизга минг раҳмат! – «Шалола» МФЙда яшовчи 72 ёшни қаршилаган Лариса ая Абдуллаева дуога қўл очди. – Ишлари бошидан ошиб-тошиб ётган бўлса-да, юртим обод бўлсин, одамлар бугун роҳат-фароғатда яшасин, деб шундай ишларга катта эътибор қаратаяптилар.\n– Мен одамларни кўп кузатганман! – Лариса ая кулимсираб давом этди. – Кейинги йилларда жуда дангаса бўлиб кетганди. Аниқроғи, «Берсанг ейман, урсанг ўламан»га ўтиб олганди. Мақтанаяпти, деманглару, ўғилларим, келинларим билан қилган ишларимни бир кўринглар.\nАя бизни иссиқхонасига бошлади. Меҳр билан экилган, чаман бўлиб гуллаган қалампир кўчатлари яшнаб турибди.\n– Мана шу жойда икки қулочгина ерда деҳқончилик қилгандик, – тушунтиради ҳамроҳимиз. – Қарасак, даромади чакки эмас. Иссиқхона кенгайиб-кенгайиб, ҳозир 20 сотихга етди. Икки марта ҳосил оламиз. Қалампирни териб олгандан кейин, кузги помидор экамиз. Ўтган йили 40 миллион сўм даромад қилдик. Бу йил 50 миллионни мўлжал қилиб турибмиз. Ҳамма юмушлар қўлда бажарилади. Оиламиз билан бунча ишни эплолмаймиз. Бекорчихўжаларни ўзим уйига бориб, ҳашарга айтиб келаман. Қўлига бир-икки сўм олади, меҳнатни ҳам қилади. Одамда ҳафсала бўлиши, меҳнатдан қочмаслиги керак. Ҳамма ишни қилса бўлади. Сув йўқ, газ, чироқ ўчиб туради, деган гапларнинг ҳаммаси баҳона. Мана, томчилатиб суғорамиз: ҳеч қанча сув кетмайди. Ўн-ўн беш машина ғўза пўчоғини кўчатлар остига соламиз: ҳам ўғит бўлади, ҳам қишда етарли иссиқликни беради. Одам баҳона эмас, имкон қидириши керак! Мана, қишлоқларимизни кўринг, кечаги қиёфасига бугунгиси тўғри келмайди. Қилса бўларкан-ку! Мени хурсанд қилгани, одамларимизда яратишга, яшнатишга иштиёқ уйғонди. Бир нарса қилсам, деган ният пайдо бўлди. Ободонлаштириш ишлари бошлангандан буён, иссиқхонамиздан одам аримай қолди. «Менам шунақа иссиқхона қурсам!» деб беш-олтитаси иш ўргангани келиб кетди. Юртни яшнатаман деган одамнинг, аввало, кўнгли обод бўлади, ўзи яшнайди.\nБарака – ҳаракатда…\n– Ҳаракатда – барака, деб қўйибди, – қўшни хонадон эгаси Асон Нўмонов суҳбатга қўшилади. – Ҳамма нарса ҳаракатдан бошланади. Хонадонимда саккиз жон яшаймиз. 20 сотихга яқин ҳовли-жойим бор. Ўрик, олма, хурмо, нок, олхўри, анор… ҳамма кўчатдан бор. Кўчатлар орасига картошка, сабзи, пиёз, кўкат – қозонга тушадиган нарса борки, ҳаммасидан экамиз. Бозордан гугурт, чой, туз сотиб оламиз, холос. Мол, от, парранда, қўйларим бор. Ҳатто, гўшт ҳам ўзимиздан чиқади. Нега? Етмишга яқинлаб қолган бўлсам-да, мана шу «агарад»дан чиқмайман, меҳнат қиламан! Оғиз очиб ўтирадиган замон эмас-ку, ҳозир!\nҲовлимизга ҳам қурувчилар кирди. Ағанаган девор ёки оқланмаган жойни тополмай, ортларига қайтди. Нега? Осмондан чалпак ёғади, деб қараб ўтирмайман – меҳнат қиламан! Одамнинг кўзига бузилган девор ёки қуриган дарахт хунук кўриниши керак! Бунинг хосияти ҳам яхши эмас. Ўтирган уйингни кўчадан биров келиб таъмирлаб, қуриган дарахтни кесиб, молхонангни тозалаб берса – уят! Ғафлат уйқусидан уйғонганимиз рост бўлсин!\n– Замондан орқада қолмай десангиз, атрофга боқиш керак экан, – дейди «Тонг юлдузи» маҳалласида жойлашган тикувчилик цехи бошлиғи Жибек Искандарова. – Телевизорда тикувчилик цехи очган бир қизчани кўрсатиб қолди. Кўнглимда: «Қизча қилган ишни мен қилолмайманми?» деган фикр ғимирлади. Банкдан 14 миллион сўм кредит олдим. Мол-қўйларимни таваккалига сотдим. Бор жамғармамни шу ишга сарфладим. Бинойидай бино барпо қилдим. Тикув машиналари, маҳсулотлар сотиб олдим. Ўнимиздаги пахта тозалаш корхонаси билан шартнома туздим. Корхонага зарур бўлган чойшаб ва қоплар, шу билан бирга буюртмалар бўйича миллий кийимлар тикадиган бўлдик. Мана, кўриб турибсизлар, ҳамқишлоқларимиздан 20 нафар хотин-қиз иш билан таъминланди, чевар деган номга эга бўлди. Ҳали бу билан тўхтаб қолмоқчи эмасман. «Чевар бўламан, мениям ишга олинг», деган қиз-жувонлар сероб. Корхонамни кенгайтираман. Эркак ва аёллар учун сартарошхона очаман.\n«Бизга ҳам навбат келади»\n17-мактабгача тарбия муассасасида ҳашар авжида. Ерлар чопилиб, дарахтлар буталмоқда. Бизни туман мактабгача таълим бўлими ходими Заҳро Маҳмудова қаршилади.\n– Ободонлаштиришга ҳисса қўшаётганимиздан хурсандмиз, – деди у. – Биноларни қўлимиздан келганча тартибга солдик. Гуллар, кўчатлар экдик… Аммо кўриб турибсиз, эскини эплагунча эсингиз кетаркан.\n– Асосий биномизнинг томи илма-тешик бўлиб кетган, – дейди боғча мудираси Насиба Исматова куюнчаклик билан. – Ёмғирда чакки ўтади. Қайта ёпиш керак. Дераза, эшиклар очилса ёпилмайди, ёпилса очилмайди. Ёзнинг жазирамасидаги иссиқда, қишнинг қаҳратонидан совуқда ёрилиб, буралиб кетган… Энг ачинарлиси, булар камдек, иситиш тизими буткул ишдан чиққан. Қувурлар тешилиб, ямалавериб, буткул яроқсиз ҳолатга тушган. Қозонхонамиз ҳам шу аҳволда. Ҳаммасини янгилаш керак…\n– Қанча бола тарбияланади? – сўраймиз Насибахондан.\n– Ҳисобимизда 114 нафар бола бор.\nПол тахталари очилиб кетган хоналарга қадам босамиз: рўйхатдаги 114 нафар боладан 4-5 тасини кўрдик.\n– Болаларнинг бори шуми?\n– Шароитни кўриб турибсизлар-ку… Шундай бўлгач… – Насибахон ўзини оқлаган бўлди.\n– Бу муаммолар ҳақида тегишли мутасаддиларга айтдингизми?\n– Ўзлари келиб, кўриб, томни қайта ёпамиз, батарея, эшик-деразаларни янгилаймиз, деб кетишди.\n– Унисини сўрамабман…\nҚишлоқ врачлик пункти бош шифокори Жангалат Дўсимова бошланган кўламли ишлар шарофати билан шифо масканидаги шарт-шароитлар яхшиланишидан умидвор.\n– Масканимиз биноси 1989 йилда қурилган. Тиббий техника воситаларимиз, лаборатория ускуналаримиз анча эскирган, замон талабларига жавоб бермайди. Рўйхат бўйича 4 минг 135 нафар аҳолига тиббий хизмат кўрсатишимиз лозим. Битта мен врач, 9 нафар ҳамшира, 3 нафар ходима қайси бирига бўлинамиз? Туман тиббиёт бирлашмаси билан орамиз 30 километр. Шунча йўл босиб кўплаб аҳолимиз туман марказига қатнайди. Штатлар жадвалимиз бўйича бу ерда яна 4 нафар врач, 4 нафар ҳамшира ишлаши керак, кадр йўқлигини баҳона қилишади. Ишлагани келадиган врачга шароит қилиб берсин – келади! Катта ободонлаштириш амалга оширилаяпти, врачлик пунктига ҳам навбат келиб қолар?\n– Албатта, навбат келади! – дедик опага.\n… Эшонободдаги бешта маҳалла фуқаролар йиғинида шундайин кенг кўламли ишлар бошланганки, кейинги келганимизда қишлоқларни, янги таъмирланиб, жиҳозланган ижтимоий муассасалар биноларини танимай қолишимиз, шубҳасиз. Асосийси, одамларнинг кайфияти аъло. Улар уйғонган. Кўнгилларида яратиш, яшнатиш иштиёқи барқ урмоқда. Муҳими ҳам шу!\nX Тохиров\t2018-03-27T16:58:07+00:00


Канадалик профессор COVID-19 борасидаги таҳлилларини эълон қилди - xabar.uz\nКанадалик профессор COVID-19 борасидаги таҳлилларини эълон...\nКанадалик профессор COVID-19 борасидаги таҳлилларини эълон қилди\n23.04.2020 12:24 0 3808\nТоронто университети профессори Жошоу Ганс.\nБугунги кунда коронавирус пандемияси билан деярли барча давлатлар курашга бел боғлаган. Хусусан, вирусга қарши вакцина яратиш устида кўплаб давлатлар бош қотиришмоқда. Улар орасида вируснинг биринчи ўчоғи бўлган Хитой, рекорд даражада зарарланаётган АҚШ ва коронавирусни жиловлашга уринаётган бир қатор Европа мамлакатлари бор.\nАлбатта, ушбу синовли кунлар ортда қолади. Лекин, кўпчиликни COVID-19дан кейинги келажак қизиқтираётгани ҳам турган гап. Бу борада эса, иқтисодчилар, сиёсатчилар ва бошқа соҳа вакиллари ўзларининг турли таҳлиллари ва қарашларини билдиришмоқда.\nЖумладан, Торонто университети профессори Жошоу Ганс «Коронавирус даврида иқтисодиёт» номли китоб ёзди. Мазкур китобнинг саккизинчи «Келажак» бобини қисқартиришлар билан эътиборингизга ҳавола этамиз.\nЖаҳон иқтисодиёти бир-бирига боғланган. Агар саноқли давлатлар коронавирус тарқалишини жиловлай олган тақдирда ҳам бу жаҳондаги иқтисодий йўқотишлар таъсирини камайтира олмайди. Бошқача қилиб айтганда, эпидемияни жиловлаш барча давлатларга тааллуқли бўлиши керак.\nУшбу якуний бобнинг мақсади кутилаётган юқори даражадаги иқтисодий муаммоларни ёритиб беришдир. Сиёсий ва ахлоқий муаммолар ҳам мавжуд. Аммо, мен уларни бошқалар таҳлил қилишига қолдираман. Бу ерда асосий эътибор пандемияни жиловлаш учун қанча маблағ сарфлашимиз кераклигини аниқлашга қаратилган.\n2015 йили Microsoft асосчиси, миллиардер ва йирик хайриячи Билл Гейтс TED мунозараси нутқида келажакдаги глобал пандемия ва бунга бизнинг тайёргарлигимиз йўқлиги тўғрисида огоҳлантирган. Пандемиянинг зарарида миллионлаб ўлимлар ва 3 триллион долларлик глобал бойликнинг камайиши тахмин қилинганди. Бу фалокатнинг башорати эди.\nПандемия хавфига тайёргарлик учун бюджетлар кам миллиардларда бўлиб, биз бу етарли эмаслигини биламиз. Фақатгина глобал бойликнинг триллионларда камайиши шундан далолат берадики, COVID-19 ёки бошқа эҳтимолий пандемиянинг олдини олиш учун юзлаб миллиардлардаги бюджетлар фойдали бўлади. Аммо, ҳукуматларга ушбу маблағларни ажратиш қийин. Чунки, пандемия тоифасига ўхшаш бир қатор потенциал ҳалокатлар аллақачон мавжуд. Уларнинг ҳар бири содир бўлиш жиҳатидан эҳтимоли турлича. Лекин уларнинг ҳар бири содир бўлиши мумкин. Мазкур омиллар пандемияга қарши юзлаб миллиардлардаги маблағ ажратишимизга таъсир кўрсатмоқда. Мана шундай потенциал хатарларни ҳисобга олганда пандемия учун юзлаб миллиардларни сарфлаш керакми, деган савол туғилиши табиий.\n2015 йили Иян Мартин ва Боб Пиндикнинг «Фалокатларнинг олдини олиш: Скайлла ва Чарибдиснинг ноодатий иқтисоди» номли мақоласи эълон қилинган. Унда Гомернинг «Одиссей» асарига ишора бор. Яъни, ўша асарда денгизчи Одиссей йиртқич Скайлла ва тўфон Чарибдисдан қочишга ҳаракат қилади. Бироқ, иккаласидан ҳам қочиб қутула олмайди. Бу ерда танлов харажатлар ва фойда таҳлилидан келиб чиқиб амалга оширилиши лозим. Боиси, йиртқич ҳайвон бир неча экипаж аъзосига ҳужум қилиши мумкин. Лекин, тўфон бутун бошли кемани ҳалокатга йўлиқтирарди. Одиссей йиртқич Скайлла билан тўқнаш келиши афзалроқ эди.\nБиз эса, бугунги замонавий ҳалокатларнинг сони кўп бўлган даврда нима қилишимиз керак? Айниқса, Скайлла ва Чарибдис мисолидаги иккита тенг хатарга дуч келсак? Булар нафақат пандемия, балки иқлим ўзгариши, астероид зарбалари ёки ядровий уруш бўлса.\nБу борада Мартин ва Пиндик фикрлари қуйидагича:\n«Табиийки, биз бундай фалокатларнинг олдини олишни хоҳлаймиз. Аммо бу мумкин бўлса ҳам, мақсадга мувофиқми? Бунинг ўрнига баъзи бир фалокатлардан қочиб, бошқаларнинг муқаррарлигини қабул қилишимиз керакдир? Агар шундай бўлса, улардан қайси бирларидан четланишимиз жоиз? Одиссейдан фарқли ўлароқ биз худоларга маслаҳат учун мурожаат қила олмаймиз. Бунинг ўрнига биз иқтисодиётга, чиндан ҳам чинакам фанга мурожаат қилишимиз оқилона қарор».\nУларнинг жавоби ҳар бири учун алоҳида фойда таҳлилига таянмаслик. Бунинг ўрнига нимага дуч келишимизу ва нимани четлаб ўтишимиз кераклигини танлашимиздадир. Буни тушунишимиз учун келинг юзага келиши мумкин бўлган саволларга тўхталайлик.\nКелажакдаги пандемия билан курашиш учун пул сарфлашимиз керакми? Иқлим ўзгариши эҳтимолини юзага келтирадиган табиий офатларни юмшатишгачи? Иккаласи ҳамми? Ёки бошқа?\nАгар биз иқлим ўзгариши билан боғлиқ табиий офатларга дуч келишдан қўрқсак, пандемияга қарши қандай йўл тутиш керак? Мартин ва Пиндикнинг жавоби шундаки, агар биз иқлим ўзгариши ҳақида хавотирда бўлсак пандемия билан курашиш бўйича иш аслида паст даражада эмас.\nИнтиюция қуйидагича: Сиз пандемияни юмшатиш учун доимий ресурсларни сарф қилсангиз, иқлимнинг фавқулодда оқибатлари, масалан бўронлар, денгиз сатҳи кўтарилиши, ҳаддан ташқари иссиқлик кабилар билан келажакда албатта курашишингизга тўғри келади. Бу шуни англатадики, сиз бор нарсани қадрлайсиз ва уни ҳимоя қилиш учун кўпроқ пул сарфлайсиз. Бошқача қилиб айтганда, агар сизнинг келажакда дуч келишингиз тайин бўлган хатарларингиз бўлса, сиз бошқа таҳдидни камайтириш учун ресурсларни камроқ сарфлаш тараддудида бўласиз. Чунки сиз бор нарсангиз табиий офатлардан холи бўлган дунёда эгалик қилишни хоҳлайсиз. Яна бир мисол: Ўйлаб кўринг, сиз катта уйда яшайсиз ва ёнғин унинг ярмини хавф остига қўйиши билан таҳдид қилса, қолган ярмини асраб қолишга бор кучингизни сафарбар этасиз. Ёки битта фалокат учун олдиндан суғурталашга маблағ сарф қилсангиз, иккинчиси юз берганда йўқотишлар нисбатан озроқ бўлади.\nИқтисодчилар Томас Скеллинг ва Кип Вискусига кўра, агар биз одамларнинг хавфли хатти-ҳаракатларига (ўлимга олиб келиши мумкин бўлган фаолият) эътибор қаратсак, улар ўз ҳаётларига қандай аҳамият беришларини тахмин қилишимиз мумкин. Бу статистика ҳаётнинг қиймати. Кўплаб давлат идоралари ушбу қийматни 10 миллион долларга баҳолаган.\nХулоса сифатида, Жошуа Ганс молиявий инқироз билан курашиш ва келажакдаги пандемияларни олдини олиш учун Глобал институтлар тармоғи яратилиши зарурлигини таъкидлайди. Бу энг мақбул ечим бўлиши мумкин.\nШунингдек иқтисодчи профессор фикрига кўра, дунё иккита Жаҳон урушини бошидан ўтказгачгина Бирлашган Миллатлар Ташкилоти ва Халқаро валюта жамғармаларига асос солинган.\nКанада пандемия коронавирус Коронавирус даврида иқтисодиёт Жошоу Ганс


29 март, 2020, 21:23\nТеглар:Профессионал бокс | Япония\nУ профессионал боксда мағлубиятсиз одимини давом эттирмоқда.\nЖаҳон профессионал бокс оламида япониялик чармқўлқоп усталари ҳам аста-секин ўз ўрнини топиб бормоқда. Жумладан, Риото Мурата, Рёсуке Иваса, Кен Широ, Кейта Обара яна бу рўйхатни давом эттириш мумкин. Лекин кунчиқар юртда яна бир боксчи вояга етганки, у нафақат Япония, балки бутун дунёни лол қолдиришда давом этмоқда.\nҲа, профессионал бокснинг ашаддий ишқибозлари гап ким ҳақида кетаётганлигини аллақачон англади.\nБу япониялик “Монстр” номи билан машҳур Наоя Иноуэдир.\nБиз япон боксчисининг ҳозирга қадар, босиб ўтган йўлига назар ташладик...\n- У профессионал фаолиятини 2012 йил бошлайди ва “Ohashi Boxing Gym” билан шартнома имзолайди. Иноуэ промоутери билан ҳеч қачон осон рақиб билан жанг қилмасликка келишади.\n- Дастлабки жангларини 49 кг гача бўлган вазнда ўтказиб, Жерсон Манcио (18- 3- 3), Рёичи Тагучи (18- 1- 1), Юки Сано (17 -2- 4), Буннам Тхаммакхун ( 9 -10- 0), Крисон Омаяо (16- 4 -1) каби кучли рақибларини бирин кетин муддатидан олдин мағлубиятга учратади.\n- 2014 йил Наоя 6 - жанггида 51 кг вазн тоифасида WBC чемпиони Aдриан Хернандесни мағлуб этиб, илк жаҳон чемпионлик камарини қўлга киритади.\n- Битта ҳимоя жангидан сўнг, у вазн кўтаришга қарор қилади ва кучли рақиби 52 кг да WBO чемпиони Омар Aндрес Нарваэс (43-1-2) ни мағлуб этиш баробарида навбатдаги вазннинг чемпионлик камарини қўлга киритади.\n- У ушбу камарни 7 бора ҳимоя қилиб, барча рақибларини мағлуб этишга муваффақ бўлади. Энди у 53.5 кг вазнда WBA камари учун "овга чиқади". Рақиб Жамие МcДоннелл (20-1-0) қаҳрамонимизга 1 роунд ҳам дош бера олмайди.\n- Ушбу ғалабадан кейин Иноуэ WBSS супер сериясида иштирок этишни мақсад қилади ва чорак финални 2018 йил 7-ноябрда Хуан Карло Паяно (20-1- 9 КО) га қарши ўтказади. Яна авалги жангдаги ҳолат 1- роунд 70 сония ва нокоаутли ғалаба!\n- Ярим финални 2019 йил 18 майда Шотландиянинг Глазго шаҳрида Эммануель Родригес (19-0, 12 КО) га қарши ўтказади. Бу вазнда WBO чемпиони Золани Тете ярим финалда мусобақани тарк этгани сабабли, ушбу жангга “The Ring “чемпионлик камари ҳам тикилади . Жанг 2 раунд давом этади. Родригес 3 маротаба рингга қулайди ва нокоут... Иноуэ WBA чемпиони!\nУнинг WBSS даги финали Нонито Дониэрга қарши 7-октябрда Японияда ўтказилиши белгиланади. Aнчагина шиддатли кечган баҳсда Иноуэ очколар ҳисобида ғалабани қўлга киритади ва IBF камарини ҳам ўзиники қилиб олади.\nШундай қилиб, у 19 жангнинг барчасида ғалаба қозониб, рақибларини 16 бора нокаутга туширади. Натижада 3 вазн тоифаси, 4 йўналишда 14 карра жаҳон чемпиони деган номга эриша олди.\nКунчиқар юрт вакилининг навбатдаги жанги 25 апрель куни АҚШ нинг Невада штатида WBO йўналиши чемпиони Жон Риель Касимеро (29-4-0-20 КО) га қарши белгиланганди. Мазкур жангда унга тегишли бўлган, WBA, IBF камарлари тикилган эди. Афсуски, короновирус пандемияси сабабли ушбу тўқнашув ҳам қолдирилди.\nДарвоқеа, Наоя “Top Rank” промоутерлик компанияси мижози ҳисобланади.\nХуллас, шунақа гаплар... Бизни кузатишда давом этинг, сизлар учун “теша тегмаган” маълумотлар бериб боришга ҳаракат қиламиз.\nBoxer TV канали билан ҳамкорликда тайёрланди.\nХорижда фаолият юритаётган ўзбекистонлик бокс мураббийларини биласизми?\nФлойд Мейвезер ва Пакьяо реванш жанги Хитойда бўладими?\n56 ёшли Эвандер Холифилд Японияда жанг қилади


Қарши шаҳрида Корхоналарни соғломлаштириш ва хусусийлаштириш клиникаси очилди | Qaraqalpaqstan Xabar Agentligi\nИқтисодиётда давлат иштирокини қисқартириш ва рақобатни ривожлантириш – сифат, унумдорлик ва тараққиётнинг муҳим омили. Ўзбекистон Республикаси Президентининг жорий йил 27 октябрь куни қабул қилинган «Давлат иштирокидаги корхоналарни ислоҳ қилишни жадаллаштириш ҳамда давлат активларини хусусийлаштиришга оид чора-тадбирлар тўғрисида»ги фармони шу мақсадга қаратилган.\nУшбу масала бўйича 28 октябрь куни ўтказилган видеоселектор йиғилишида давлатимиз раҳбари бу борада аҳолига батафсил маълумот берадиган маслаҳат клиникалари ҳамда колл-марказ ташкил этиш зарурлигини таъкидлаган эди. Шунга мувофиқ, Қорақалпоғистон Республикаси, Тошкент шаҳри ва барча вилоятларда Корхоналарни соғломлаштириш ва хусусийлаштириш клиникалари очилди. Шунингдек, куну тун ишлайдиган 1082 рақамли колл-марказ йўлга қўйилди.\nМазкур клиникалар Давлат активларини бошқариш агентлиги ва унинг ҳудудий органлари томонидан бошқарилади. Уларнинг фаолиятида Савдо-саноат палатаси, Бош вазир қабулхонаси, Инвестициялар ва ташқи савдо вазирлиги, Иқтисодий тараққиёт ва камбағалликни қисқартириш вазирлигининг ҳудудий бошқармалари ва ҳокимлик вакиллари доимий иштирок этади. Бундан ташқари, сўровга асосан бошқа вазирлик ва идоралар, тижорат банклари ходимлари ҳам жалб этилиши мумкин.\nҚарши шаҳридаги бундай клиникада иқтисодий-молиявий ва юридик маслаҳатлар бериш, информацион хизматлар кўрсатиш учун барча шароит яратилган. Малакали мутахассислар бириктирилиб, инфокиосклар ўрнатилган. Бу ерда хусусийлаштиришга қўйилган объектлар, уларнинг манзили, ҳолати, соҳадаги тартиб-қоидалар ҳақида батафсил маълумот олиш мумкин. Ҳамма хизматлар бепул.\nКлиника биносида Қашқадарёдаги йирик корхоналар ва тадбиркорлар томонидан ишлаб чиқарилаётган маҳсулотларнинг доимий кўргазмаси ҳам ташкил этилган. Мажлислар зали, музокара хоналари, экспортчилар уюшмаси ва ўқув марказлари жойлаштирилган.\n– Хусусийлаштириш – қўшимча қиймат ва ишчи жойлар яратадиган муҳим масала. Ҳар бир объектнинг эгасини топиб, ишни йўлга қўйиб юбориш керак. Бу эса тадбиркорга имконият, маҳаллий бюджетга тушум, – деди давлат раҳбари.\nШу ерда туманларни ривожлантиришнинг «ўсиш нуқталари» бўйича тақдимот ўтказилди. Масалан, 2015 йилда Нишон тумани маҳаллий бюджетида умуман маблағ қолмас эди. Ҳокимларга қўшимча маблағлар тушириш ва ишлатиш имконияти берилгач, ушбу ҳудуд иқтисодиёти ҳам ривожлана бошлади. Жорий йилнинг 9 ойида Нишон тумани бюджетига 6 миллиард сўм қўшимча маблағ тушди. Тўртинчи чоракда яна 4 миллиард бўлиши кутилмоқда.\nПрезидентимиз шу тизимда ишларни давом эттириб, ҳар бир ҳудуднинг «ўсиш нуқталари»ни ишга солиб, қўшимча маблағлар ҳисобидан ижтимоий муаммоларни ҳал қилиш, уйлар, йўллар қуриш, кам таъминланган оилаларга кўмаклашиш зарурлигини таъкидлади.\n13.11.2020, 14:27 | 115 марта кўрилди


Ҳиндистон янги ўрмонларни яратиш учун 6 млрд доллар сарфламоқчи\n22:16 / 15.05.2016\nҲиндистон ҳукумати мамлакатдаги ўрмонлар майдонини 30 фоизга ошириш учун 6,2 млрд доллар миқдорида катта маблағ сарфламоқчи. Бу ҳақда Ҳиндистон атроф-муҳит ва ўрмон хўжалиги вазири Пракаш Жавадекар маълум қилди.\n"Биз ўрмонлар майдонини ҳозирдаги 21 фоиздан 33 фоизгача оширмоқчимиз. Бу бизга нафақат Ҳиндистоннинг ҳайвонот ва ўсимлик дунёсининг ноёб биологик турфалигини сақлаб қолишга, балки бутун атроф-муҳитнинг сайёра миқёсида соғломлашишига олиб келади, чунки бу бизга атмосферага йилига 2,5 млрд тонна камроқ углерод чиқаришга имкон беради", деб айтди Жавадекар.\nБу ҳудудларда онгли тарзда тикланган ўрмон хўжалиги ўрмончилик саноати соҳасида минтақа аҳолиси учун янги иш ўринларини яратишга имкон беради, деб айтди вазир.\nҲиндистон миллий дастури доирасида тушкун аҳволда бўлган 5 млн гектар ўрмон ерларини тиклаш ҳамда ўрмонга эга бўлмаган яна 5 млн гектар ерга ўрмон ўтқазиш кўзда тутилган. Вазирнинг маълум қилишича, тегишли қонун лойиҳаси мамлакатнинг қуйи палатаси томонидан маъқулланган ва яқин кунларда парламентнинг юқори палатаси томонидан тасдиқланади. Тегишли маблағлар банк ҳисоб рақамларида экологик бож деб номланувчи маблағлар ҳисобига йиғилган. Ҳиндистонда 2006 йилдан корпоратив жавобгарлик қонуни доирасида йирик компаниялар экологик лойиҳаларни амалга ошириш учун соф даромаддан 2 фоиз бож тўлашлари лозим қилиб белгиланган.\nЯқин йилларгача Ҳиндистоннинг катта қисми турли қуюқ ўрмон билан қопланган бўлган. Бугунги кунда бундай ўрмонлар мамлакатнинг бешдан бир қисмидагина қолган. Бироқ мутахассислар ҳукуматнинг бу ғоясига турлича баҳо беришмоқда, чунки прогнозларга кўра, 2040 йилгача аҳолиси 1,6 млрд кишига етадиган Ҳиндистонда ўрмон экиш учун янги ерларни бўшатиш жуда мураккаб бўлади.


Сандра Буллок қиз асраб олди\n21:56 / 02.10.2015\nАктриса Сандра Буллок қиз асраб олди.Бу ҳақда HollywoodLife ёзиб ўтди. Жараённинг юридик томони ҳал этилган. Исми хали қўйилмаган эмизакли бола 51 ёшли актрисанинг Калифорния штатидаги Лос-Анжелесдаги уйига борди.\nНашриётнинг маълум қилишича, Буллок бола асраб олишни аввалдан ўйлаб юрган эди. Аммо у бу ишни “яхши инсон, яхши эркак билан амалга оширмоқчи бўлган”. Маълумот берувчининг маълум қилишича, Сандра ҳозирги бойфренди Брайан Рэндолл билан алоқалари мустаҳкам ва жиддий бўлгани учун бола асраб олишга қарор қилган.\nHollywoodLife нашрининг эслатишича, бу бола Буллок асраб олган иккинчи фарзанддир. Унинг биологик болалари йўқ. Юлдуз беш ёшли ўғли Луиснинг тарбияси билан шуғулланади. У уни собиқ эри, таниқли телебошловчи Жесси Жеймс билан бирга 2010 йилда боқиб олган эди. Ўша йилда улар ажрашишган ва Буллок ўғлини ёлғиз ўзи тарбиялаб келмоқда


28 феврал 2021, Тошкент вақти: 12:09\nЖиззахнинг Ғаллаорол туманида истиқомат қиладиган уч фарзанд онаси 30 яшар уй бекаси Виолетта Куразова Ўзбекистон президенти қароргоҳи олдида 11 марта норозилик пикети ўтказганидан кейин ундан тортиб олинган ҳовли жой ўрнига ер участкаси олди.\n4 январь куни Ғаллаорол туман ҳокими Азим Тўлабов Вилоетта Куразованинг тортиб олинган ҳовлиси эвазига ер участкаси ажратилгани, Куразова оиласининг пропискаси қайта тикланганини унинг ўзига маълум қилди.\nОзодлик билан суҳбатда Куразова Дўстлик тумани хўжалик суди қарорига кўра¸ 2013 йили январь ойида тортиб олинган ҳовли жойи ўрнига ер участкаси берилганлигини билдирди:\n- Ҳозирча уйимни қайтариб беришмади. Мустақиллик майдонида пикет қилганимдан кейин 9 сотих ер участкаси беришга ваъда қилишган эди. Ана шу ваъда бажарилди. Бекор бўлган пропискамини ҳам тиклаб беришди. Тортиб олинган уй масаласини уч йилдан кейин ҳал қилишга ваъда беришди. Ҳақиқат қисман қарор топди. Лекин, мана шу озгина натижага эришиш учун икки йил мобайнида 11 марта норозилик пикети ўтказдим. Бу пикетларнинг ҳаммасини Тошкентда ўтказдим. Жиззахда биров мени гапимни эшитмаслигини билганимдан кейин Тошкентга бордим. Фақат Тошкент ëрдам беради, дея ишонганим учун айнан ўша ерда уч болам билан мунтазам пикет қилдим¸- дейди талаби қисман қондирилган аризагўй.\nКуразова ўз ҳақини талаб қилиб, 2013 йилдан бери Тошкентдаги мустақиллик майдони ва Ўзбекистон президенти қароргоҳига яқин жойларда 11 марта пикет ўтказган.\nЎзбекистон инсон ҳуқуқлари ҳимоячилари альянси раҳбари Елена Урлаевага кўра¸ жиззахлик оддий уй бекасининг ўз ҳуқуқларини ҳимоя қилиб, қисман бўлса ҳам самарага эришгани бошқаларга ўрнак бўладиган ҳолат.\nЕлена Урлаеванинг Озодликка айтишича¸ Куразова Тошкентда пикет қилганида милиция ходимлари тарафидан қўлга олиниб, доимо Жиззахга олиб бориб қўйилган.\n- Масалан, Куразова ўтган йилги пикетларидан бирини Ўзбекистон президенти девони олдида ўтказди. Беш минут ўтмасдан, Вилоетта ва унинг фарзандларини Мирзо Улуғбек тумани ички ишлар бўлимига олиб кетишди. Виолеттани ўша куннинг ўзида Жиззахга олиб бориб ташлашди. Шунга қарамасдан Виолетта пикет ўтказишдан ва ўз ҳуқуқларини ҳимоя қилишдан тўхтамади,- дейди Елена Урлаева.\n“Бахт” маҳалласидаги уй можароси\nЖиззахнинг Ғаллаорол туманида истиқомат қиладиган уч фарзанд онаси 30 яшар Виолетта Куразовани 11 марта пикет қилишга ундаган муаммо ҳақида икки оғиз гапирсак.\nКуразова бизга тақдим қилган ҳужжатларга кўра¸ Ғаллаорол тумани “Бахт” маҳалласидаги Лалмикор туманидаги уй соҳибаси тирик пайтида ўз ховлисини Вилоетта Куразовага ҳадя қилади.\nОзодлик тасарруфидаги ҳужжатларга кўра¸ "Ҳадя" нотариал расмийлаштирилган. Куразованинг айтишича¸ уй соҳибаси ўзи бориб Куразовани ўз уйига прописка қилган.\nУй соҳибаси 2013 йилда оламдан ўтганидан кейин уйга талабгорлар пайдо бўлади. Бу талабгорлар даъвоси бўйича очилган маҳкама Вилоетта Куразовани уйга эгалик қилиш ҳуқуқидан мосуво қилади.\nСуд қарорига кўра¸ Куразованинг пропискаси бекор қилинади. Куразова бўлса¸ ўз ҳуқуқларини талаб қилиб норозилик пикетлари ўтказишни бошлаб юборади.\n2014 йилда туман ҳокимияти Виолетта Куразованинг талабларини қисман қондирди. Куразованинг пропискаси тикланди ва талабгорга ер участкаси ажратилди.\nОзодлик билан суҳбатда Куразова ўз ҳақ-ҳуқуқлари тўла тикланмагунича ўз курашини давом эттиришини айтди.


АҚШ Украинага хавфсизлик соҳаси учун яна 300 млн долларлик ёрдам бериши мумкин\n08:27 / 08.12.2015\nАҚШ вице-президенти Жо Байден АҚШ конгресси Украинага хавфсизлик соҳаси учун яна 300 млн долларлик ёрдам тақдим қилиш имкониятини кўриб чиқаётганини маълум қилди. Бу ҳақда “112 Украина” телеканали хабар бермоқда.\n“Биз ҳозир Украинага хавфсизлик соҳаси учун яна 300 млн доллар ёрдам бериш устида ишламоқдамиз. Конгресс бу ҳужжатнинг қабул қилиниши устида ишламоқда, бироқ у ҳали қабул қилинмади. Умид қиламанки, у қабул қилинади”, деб айтди Байден.\nАввалроқ Байден Киевга ташрифи давомида Украина президенти билан бирга берган матбуот-анжуманида АҚШ Украинага 190 млн долларлик молиявий кўмак ажратишига ваъда берган эди.


Қўнғироққа жавоб берар эканман, гўшакдан келган эркак кишининг асабий товушидан дастлаб чўчиб кетдим.\n- Алло, бу таҳририятми?\n- Ассалому алайкум, эшитаман, хизмат?\n- Мен бир муаммо борасида қўнғироқ қилаётгандим. Ҳозир тўғриси кимга гапириб, кимдан маслаҳат сўрашни билмай, асабларим қақшаётганида қўлимга газетангиз тушиб қолди. Аввалига кўп иккиланиб қолдим-да, кейин нима бўлса бўлар, деб қўнғироқ қилдим.\n- Яхши қилибсиз. Асабийлашманг. Асабларингизни асранг. Хўш, сизни нима изтиробга солаётир?\n- Сизга айтадиган бўлсам, оилада уч фарзандмиз. Икки опам ўзидан тиниб тинчиб кетган. Мени ҳам ширингина оилам, иккита фарзандим, меҳрибон, пазанда, ширинсўз аёлим бор. Ўзим тадбиркорман, маҳалламиз гузарида шахсий дўконларим, чойхонам ишлаб турибди. Худога беҳисоб шукр, қўлимиз узун. Бошимизда дуолари билан кўнглимизни кўтариб турган падаримиз ҳаётлар.\n- Аллоҳ зиёда қилсин, шундай одамда яна қандай муаммо бўлса экан-а?\n- Ўзим ҳам шундай дейишингизни билгандим. Хуллас, онамизнинг вафотларига икки йил бўлди.\n- Жойлари жаннатда бўлсин.\n- Айтганингиз келсин. Биласизми, шу икки йил ичида отам ниҳоятда инжиқ бўлиб қолдилар. Йўқ жойдан гап чиқариб ҳали келинлари — аёлим билан жанжаллашадилар, ҳали менга аччиқ-тирсиқ қиладилар. Тўғриси, уларнинг кўнгилларига қандай йўл топишни билмаяпман.\n- Фарзанднинг ўз отасидан шикоят қилиши…\n- Энди сиз гапларимни шикоятга йўйманг-да, синглим. Фарзанднинг ота-она олдидаги бурчларини мен ҳам яхши биламан. Айни пайтда улардан шикоят қилмаяпман, аксинча нима қилсам дадамнинг кўнглига йўл топаман, деб маслаҳат сўрамоқчи бўляпман холос.\n— Балки онангизнинг вафотларига кўниколмаётгандирлар. Анча йиллик жуфтидан айрилиш, ёлғизлик киши руҳини чўктириб қўяди. Дадангизга ҳозир меҳр керак.\n— Гапингиз тўғри, аммо ўша меҳрни қандай беришни, қандай қилиб уларнинг кўнгилларига йўл топишни билмаяпман-да.\n— Сизни тушунмаяпман, очиғи. Бундоқ тушунтириброқ гапирсангиз бўларди.\n— Қисқаси, дадам уззукун уйга кириб ўтирадилар. Келинлари овқат олиб кирса ҳам емай-ичмай, ўринларига чўзилиб ётаверадилар. Ишдан келиб олдиларига кирсам, “мен билан ҳеч кимнинг иши йўқ, онангдан кейин ёлғизлатиб қўйдинг”, деб таъна қиладилар. Аслида маҳалламиздаги чойхонани дадам учун очдим. Шу ерга чиқиб тенгдошлари билан гаплашиб ўтирсинлар, уйда зерикмасинлар, деган мақсадим бор эди. Дадам чойхонага чиқсалар ҳам мени маҳалладошларга ёмонлаб «кечқурун ишидан кеч қайтади, бундоқ мен билан гаплашиб ўтирай ҳам демайди», дебдилар. Ёши катта қўшниларимиз гап орасида танбеҳ бергандай қилиб, отамга ҳурматсизлик қилаётганим ҳақида гапиришганди, тўғриси ҳозир жаҳлим чиқиб кетди. Биласизми, ўн йилдан бери келинойингиз билан турмуш қуриб бир-биримизга баланд товушда гапирмаганмиз. Лекин шу дадамни деб кейинги пайтларда кўп сан-манга боряпмиз. Аслида ўйлаб қарасам, хотинимда ҳам айб йўқ. Уни жуда яхши биламан. Бир пайтлари дадамнинг ўзлари уни маъқул кўриб келин қилганлар. Отасиз ўсгани учунми, дадамга жуда ҳам меҳрибон. Ўз отасидек кўради. Уям дадамнинг ўзгариб қолганларидан ҳайрон. Баъзан, «қаерда хато қиляпмиз», деб кўз ёши ҳам қилиб қўяди. Тушунмадим-да, нима қилишга ҳайронман.\n- Тадбиркор экансиз, ўша чойхонангизни дадангизга бериб қўйинг. “Мени ишим кўп, сиз бош бўлиб турсангиз, хотиржам бўлардим”, денг. Одамлар орасида юрсалар ёлғизликдан бироз чалғийдилар. Қолаверса, ёши каттароқ қариндошларингиз орқалими, дадангизнинг оғайнилари орқалими уларга муносиб бирорта бевани топиб уйлаб қўйсангиз, менимча мақсадга мувофиқ бўларди. Тушунинг, онангизнинг ўрнида бегонани кўриш сиз фарзандларга қанчалик оғир бўлишини яхши тушунаман, аммо ёлғизлик одамни эзиб ташлайди. Умрини қияди. Одам ҳаётга кўниб, тақдирига бош эгиб яшашни ўрганиши керак. Агар бу дунёда ҳаммаси биз хоҳлагандек бўлганида эди, эҳ-ҳе ер юзига хурсандчилик сиғмай кетарди. Балки унда ҳаёт ҳам қизиқ бўлмасмиди, ахир яшаш — кураш, дейишади-ку. Хуллас, айтганларимни мулоҳаза қилиб кўринг. Умид қиламанки, дадангиз билан орангиздаги тушунмовчилик барҳам топиб, яна аввалгидек тинч, хотиржам яшаб кетасизлар.\n- Ўйлаб кўраман. Эҳтимол сиз айтганча ҳам бордир…\n- Саломат бўлинг.\n- Сизга ҳам катта раҳмат.\n+1 #4 Иззатилло 15.03.2015 15:14\n100 % уйлантириш керак. одам аёлсиз жиззаки булиб колади. Ундан ташкари шариатимизда эр кишига аза 3 кун булди.\n0 #3 Фатҳуллоҳ 15.09.2014 02:12\nAssalomu alaykum taqsir otangizni uyllantirish kerek. Ayolkishi yolg'iz yashashi ehtimoli bor lekin erkak kishi yolg'iz yashashi juda qiyin masala. Mani dodam 84 yoshida shu eng to'g'ri yo'l deb aytgandi.\n+8 #2 Abdullabek 26.10.2013 13:28\nOtadan shikoyat qi,lgandan ko'ra uylab qo'ysa bo'lmaydimi?? Ahir ota bechora onangdan kegin yolgizlatib qo'yding debdiku yana nima deyishi kerak??? Kap katta odam kallani ishlatish o'rniga boshqalarga otasi ustidan shikoyat qilsa...\n+2 #1 Муоз 11.08.2013 12:19\nуйлаш керак !!хамма муаммо шунда!\nҲозир сайтимизда 1024 та меҳмон бор, сайт аъзолари эса йўқ


GoGo самолётлар бортида янги авлод интернетини синовдан ўтказмоқда\n23:25 / 26.08.2015\nАвиакомпанияларга провайдерлик хизматларини кўрсатувчи GoGo компанияси маълумотларни узатиш технологиясининг янги авлодини синовдан ўтказишни бошлашини маълум қилди.\nАйни пайтда самолётлар бортида маълумотларни узатиш тезлиги 4 Мбит/c дан ошмайди, чунки самолётлар интернетга уланишда ердаги раидоминоралардан фойдаланади. Компанияда интернетга сунъий йўлдошлар орқали кириш усулини ишлаб чиқишди. Бу усул ёрдамида прогноз қилинаётган маълумотлар узатиш тезлиги 70 Мбит/c гача етиши мумкин.\nТехнологияни еттита авиакомпания маъқуллади. Улар ўз самолётларини бу технология асосида 2016 йилдан модернизация қилишни бошлайдилар. Бунгача эса GoGo синовларни якунлаб, технологиядаги барча камчилиларни бартараф эта олиши мумкин бўлади.


Филиппин президентининг 7 нафар қўриқчиси бомба портлашидан жабр кўрди\n18:12 / 29.11.2016 5337\nФилиппин президенти Родриго Дутертени қўриқловчи 7 нафар хавфсизлик хизмати ходими ва 2 нафар ҳарбий сешанба куни, яъни давлат раҳбарининг бу ерга келишидан бир кун аввал мамлакат жанубида бомба портлаши натижасида жабрланган. Бу ҳақида Reuters агентлиги хабар берди.\nМиллий хавфсизлик вазири Дельфин Лорензананинг маълум қилишича, президентнинг қўшимча қўриқчилари бўлган юк машинаси ёнида қўлбола портлаш мосламаси ишга тушган. Унинг сўзларига кўра, жароҳатланганлар тезкорлик билан шифохонага етказилган.\nХабарда айтилишича, юк машинасининг автоколоннаси таркибида президент "пул"идаги (давлат раҳбари фаолиятини ёритувчи) журналистлар ҳам ҳаракатланаётган бўлган, лекин уларнинг ҳеч бирига зиён етмаган.\nДутерте жанубий Минданао оролида радикал исломий айирмачиларга қарши жанг олиб бораётган ҳукумат ҳарбийларини қўллаб-қувватлаш мақсадида мамлакат жанубига йўл олди. Манил маъмуриятидан хабар беришларича, президентнинг содир бўлган воқеа туфайли ишчи сафарини узиб қўйиш нияти йўқ.\n"Менга сафарни кечиктиришни маслаҳат қилишди, бироқ мен бундай қилмоқчи эмасман. Агар имкон бўлса, биз ҳам ўша йўналиш бўйича ҳаракатланамиз ва эҳтимол, у ерда кичик тўқнашув юз берар... тажриба алмашармидик", - деди Дутерте.\nСўнгги маълумотларга кўра, давлат раҳбарига тахминан 50 киши ҳамроҳлик қилган. Йўлда қўлбола портлаш мосламаси ишга тушган ва кортеж автомат қуролдан нишонга олинган.\nУкраинадаги ёнаётган қурол-яроғ омборида 88 минг тоннага яқин ўқ-дори борлиги маълум қилинди


Бухоро шаҳар халқ таълими бўлими методистига...\n23.05.2018 10:33 0 107\nБухоро шаҳар халқ таълими бўлими методисти Н. шаҳардаги 29-мактаб ўқитувчиси И.ни халқ таълими бўлимида юқори лавозимларда ишловчи танишлари ёрдамида ушбу мактаб директорининг ўринбосари лавозимига тайинлаб қўйишни ваъда бериб, фирибгарлик йўли билан ундан 500 АҚШ долларини олган. Бу ҳақда Бош прокуратура расмий сайтида хабар берилди.\nУшбу жиноят Бош прокуратура ҳузуридаги департаментнинг Бухоро шаҳар бўлими ходимлари томонидан ўтказилган терговга қадар текширув давомида аниқланган.\nМазкур ҳолат юзасидан Н.га нисбатан Жиноят кодексининг тегишли моддалари билан жиноят иши кўзғатилиб, тергов ҳаракатлари олиб борилмоқда.\nпора Бош прокуратура методист


12.06.2018 12:15 0 11783\nҚҲТБТ порталида Президентнинг «Тадбиркорлик ва инновациялар соҳасидаги лойиҳаларни молиялаштириш механизмларини тубдан такомиллаштириш чора-тадбирлари тўғрисида»ги Фармони лойиҳаси муҳокамага қўйилди. Ҳужжат Инновацион ривожланиш вазирлиги томонидан ишлаб чиқилган.\n«Norma.uz»нинг хабар беришича, лойиҳа тадбиркорлик ва инновациялар соҳасидаги истиқболли лойиҳаларни молиялаштириш механизмларини ривожлантиришга қаратилган. Инвесторларнинг инвестициявий ҳиссаларини тезкор ва самарали жалб этиш учун бошқарув ва инвестиция компанияларини ташкил этиш амалиётини кенгайтириш таклиф этилмоқда.\nинновацион лойиҳалар молиялаштириш инвестор\nЖамият 26/01, 20:58


Швейцария Ўзбекистонга сув ресурсларини бошқариш бўйича лойиҳа учун маблағ ажратади\n15:37 / 19.08.2016\nЎзбекистон ва Швейцария ўртасида жорий йилнинг 16 август куни “Ўзбекистонда сув ресурсларини миллий бошқариш” лойиҳасини амалга ошириш бўйича ҳукуматлараро келишув имзоланди. Бу ҳақда Ўзбекистон республикаси қишлов ва сув хўжалиги вазирлиги сайтида маълум қилинган.\nШвейцария Конфедерацияси томонидан молиялаштирилаётган, умумий қиймати 2,66 миллион АҚШ долларини ташкил қиладиган мазкур грант лойиҳа Ўзбекистон Республикаси Қишлоқ ва сув хўжалиги вазирлиги билан ҳамкорликда 2016-2018 йиллар мобайнида амалга оширилади.\nЛойиҳа тўртта: сув ресурларини бошқариш стратегиясини ишлаб чиқиш ва соҳадаги қонунчиликни такомиллаштиришга кўмаклашиш; сув хўжалиги ташкилотларининг институционал салоҳиятини ошириш; сув бўйича маълумотлар базасини яратишга кўмаклашиш; Шоҳимардонсой ҳавзасида аҳолини сел келиш хавфидан эртароқ огоҳ этувчи тизимни ўрнатиш йўналишларида амалга оширилади.\nҲукуматлараро келишувни Ўзбекистон Республикаси Қишлоқ ва сув хўжалиги вазирининг ўринбосари Шавкат Ҳамроев ҳамда Швейцариянинг Ўзбекистондаги фавқулодда ва мухтор элчисининг ўринбосари Тьерри Умбер имзолаган.\nсув ресурслари грант\nЯпония Ўзбекистонга 2,3 млн долларлик грант тақдим этди\nХитой 25 йил давомида Ўзбекистонга 9 млрд долларлик молиявий маблағлар тақдим этди


Бировнинг бели оғримасдан машина, музлаткич,кондиционер ё бир неча миллион сўм ютиб олишини кўз-кўзлаб намойиш этишдан муддао нима? - Халқ сўзи\n16:42 03 Июнь 2019 Жамият\n“Омадли” иштирокчининг кўзлари олазарак. У икки ўт орасида қолган. Залдагилар қий-чув солишади:\n— Ўйин, ўйин!\nБошловчи бақирганича яна нафснинг қўлтиғидан қитиқлайди:\n— Ўйлаб кўринг яхшилаб, дедим-ку?! Мана, қаранг, агар ўйнаганингизда нималарни ютишингиз мумкин эди?\nШунда телевизорга қадалиб ўтирган ўсмир тўсатдан хаёли чалғиб, отасидан сўрайди:\n— Ота, бу қимор эмасми?\nОта ҳайрон. Қиморда ошиқ ташланарди, шекилли. Аммо ўхшайди. Ота боёқиш нима деярини билмай,бошқа каналга олади.\nБу каналда ҳам ўша аҳвол: қандайдир шоу. “Борига барака!”Иккита кап-катта эркак бир-бировини қувгандек саҳнанинг у ёғидан-бу ёғига, бу ёғидан-у ёғига жонсарак югуриб юришибди.\n— Бор барака, бор барака! — деб жон ҳолатда қичқиришади.\nЎсмир яна сўрайди:\n— Ота, мол бозорида ҳам шунақа даллол бор эди-я?\nОта ҳайрон. Мол бозорида мол билан савдо қилишади, даллолнинг яхшиси олувчининг ҳам, сотувчининг ҳам кўнглини оғритмай савдони дарҳол пишириб беради. Бу ёқда эса...буларнинг қандайдир савдоси ҳеч пишай демайди, йиллар давомида жонсарак ҳолда қичқиришгани қичқиришган, уят йўқ. Ота боёқиш нима қиларини билмай,бошқа каналга олади.\nБу ёқда ҳам аҳвол шу. Шоу! Экрандагилар Оловиддиннинг жинчироғини кўтариб олишгандек. Унинг ичидан“амрингизга мунтазирман, тиланг тилагингизни”, дея жин чиқиб келади-да, бу ҳаётда ушалмаган, ҳеч қачон ушалмайдиган орзу-умидларингизни бир нафасда рўёбга чиқариб беради гуё.\nОта пультни босади.. Дунёни шоу босиб кетибдими, дея минғирлайди. Экранда яна ўша гап:“фалон” ичинг — машина ютинг, “писмадон” енг — миллионер бўлинг...”. Ўл, дейдиган одам йўқ!Ҳатто болаларнинг таглигидан ҳам ютуқ чиқармиш.Бунақа асаб эговини ҳеч қайси заводда топиб бўлмайди.\nБола эса ўзи ўқиётган мактабда синфдоши қопқоқ йиғаётганини,велосипед ютишига сал қолганини, лекин бу “сал” ҳеч адоғига етмаганини, ахийри ютуқ ютаман деб бир кунда ўнлаб шиша энергетик ичимлик ичиб, соғлиғини хавф остига қўяётганини айта бошлайди.\nНафс ўпқонининг қопқоғи қаноат эмасми?Аммо у қаёққа кетди?\nТавба дейсиз. Ишдан келиб, эл қатори телевизор кўриб, ҳордиқ чиқаргингиз келади. Ахборот дастурларини кўриб бўлиб, кўнгилочар кўрсатувларни излайсиз. Аммо… Гўёкўнгил очиш деганлари “омади чопган” қопқоқпарастнинг пулларни хазондай супуриб олишига ҳарислик билан тикилиш деганидай...\nБировнинг бели оғримасдан машина, музлаткич,кондиционер ё бир неча миллион сўм ютиб олишини кўз-кўзлаб намойиш этишдан муддао нима? Бошқаларга бунинг нимаси қизиқ? Қайсидир корчалоннинг компанияси манфаатлари деб ҳар куни миллионлаб одамларнинг нафсини ётқизволиб қитиқлаш шартми? Ёшларимизга шунақа-шунақа, меҳнат қилмасдан, тер тўкмасдан ҳам “соққа қилса” бўлади, демоқчимизми? Реклама ортидан келадиган даромадни деб қаноатга тиғ уриб, нафсга пишанг берамизми? Тинимсиз гиж-гижланган нафс бориб-бориб кишини тамагирлик, манфаатпарастлик, очкўзлик, бахиллик, худбинлик... сингари иллатларнинг боши берк кўчасига етакламайдими?\nБу энди “шоу” эмас, бу энди жирканч қутқу!\n“Интеллектуал” деб аталадиган шоуларда эса иштирокчиларга берилаётган саволлар “икки карра икки неччи, вариантлар беш, тўрт, ўн олти...” каби паст даражада бўлгани учун энди “интеллект” соҳиблари“отинг нима?” деганда “вариантлар борми?” деб сўрайдиган даражага етиб бўлди.\nАбдулла Авлоний “Туркий гулистон ёхуд ахлоқ”да шундай ўгит беради: “Қаноат ҳасад, тама, ҳирс, хорлик каби иллатларнинг давоси, нафсимизнинг ғиносидур. Қаноат бир хазинадурки, нақдинаси кундан-кун ортар. Бу хазинага эга бўлган кишилар умрларини шавқ ва роҳатда кечирурлар... Нафс ўлчови ҳақиқий бир ўлчовдирки, инсоннинг ўз нафсига лойиқ кўрмаган муомалани бошқалар ҳақида ижро этмоққа қўймас, фикр эгалари, инсоф соҳиблари ҳар вақт нафс ўлчовидан ташқари ҳаракат қилмас”..\nТанингизга ва руҳиятингизга битмас-туганмас энергия, завқ-шавқ, роҳату фароғат, ҳузур ва ҳаловат бахш этадиган, бир қопқоқнинг ўзидаёқ бутун умрингизга татийдиган минглаб “суперютуқ”лар чиқадиган, сизни ҳақиқий бойваччага айлантирадиган, дунёдаги барча омаднинг калити ва хазиналарнинг харитаси бўлган, қўйин-қўнжингизни дуру жавоҳирларга тўлдирадиган, фаровон ҳаётингизга, мунаввар истиқболингизга, бахту саодатингизга ишончли кафил бўла оладиган, қалбингизга қувонч, хонадонингизга асл баракани олиб кирадиган, тийиқсиз нафсни жиловлашни ўргатадиган, ҳаётда энг тўғри йўлни кўрсатадиган беназиру бетакрору беминнат мўъжиза кўзбўямачи қаллобларнинг жинчироғи эмас, китобдир.


UzGazOil ишчилари Янгийўлдаги ғишт заводида мажбуран ишлатилмоқда\n20 апрел 2021, Тошкент вақти: 22:42\nUzGazOil ишчиларининг айтишича, улар 1 кеча-кундуз АЁҚШда ишлайди, эртасига дам олади, индинига Янгийўлга ҳашарга боради.\nUzGazOilга қарашли автомобилларга ёнилғи қуйиш шаҳобчаларидан бири ходимининг Озодликка шикоятида келтирилган маълумотларни ширкат раҳбариятидаги ишончли манба тасдиқлади.\nМаълум бўлишича, АЁҚШлар ишчилари ҳамда ширкат бош идораси баъзи бўлимлари ходимлари Янгийўлдаги ғишт заводида жорий йил мартидан буён давом этаётган “ҳашар”да иштирок этишга мажбурланмоқда.\nОзодликка етиб келган шикоятда мана сўзлар бор:\n“Узгазойл” сервис ходимлари Янгийўлдаги ғишт заводига мажбурий ҳашарга дам олиш кунининг иккинчи куни олиб бориб ишлатилаяпти. Тушликка 5 тадан гўмма беришаяпти. Ичишга чой, ейишга овқат йўқ. Шу ҳақда ёзинглар”.\nШикоятномадаги “дам олиш кунининг иккинчи куни” нима эканлиги унинг муаллифи билан суҳбат чоғида маълум бўлди: АЁҚШ ишчилари, одатда, бир кеча-кундуз ишлаб, икки кеча-кундуз дам олади. Шу икки кунлик дамнинг бир куни Янгийўлдаги ғишт заводида ўтмоқда.\nШиркатнинг Тошкентдаги шаҳобчаларидан бири бошлиғи Озодлик саволига жавоб берар экан, унинг 4 ишчиси икки кун олдин (31 май куни) ҳашарда иштирок этганини айтди.\nОзодлик Янгийўлдаги ғишт заводида жорий йил мартидан буён ишлаётган Воситхон (исм ўзгартирилган) билан боғланишга муваффақ бўлди.\nВоситхоннинг саволларимизга жавобан айтган қисқа-қисқа гапларидан мана бундай ҳикоя пайдо бўлди (овози ёзиб олинган):\n“Янгийўлга эртага борман. Сменага (АЁҚШдаги ишни назарда тутаяпти – таҳр.) индинга чиқаман. Янгийўлга баҳордан бери боряпмиз. У ерда мардикорникига ўхшаган ишларни қиламиз. Заводдаги иш учун ҳақ беришмайди. АЁҚШдан ойлик оламиз холос. Сменадан чиқиб бир кун дам оламиз, эртасига Янгийўлга боришни мажбурий қилиб қўйган. Бормасангиз ишдан бўшатаман, дейди. Кеч қолсангиз, ёнингиздан йўл кира сарфлаб борасиз. Озиқ-овқатингизни ўзингиз билан опкетасиз. Заводни Ботир аканинг ўзиники дейишади. Менга ўхшаган ҳашарчилар 100дан ортиқ. Бормаган бир-икки кишини ишдан бўшатворди”.\nОзодликнинг UzGazOilдаги ишончли манбаси (исмини ошкор қила олмаймиз) тингловчи шикоятида келтирилган ҳамда Озодлик саволларига жавоб берган АЁҚШ ишчиси айтган гапларни тасдиқлади.\nУнинг айтишича, Янгийўлдаги ғишт заводи реконструкция қилинмоқда ва унда нафақат АЁҚШ ишчилари, балки UzGazOilнинг марказий офиси ходимлари, хусусан, идора соқчилик хизмати ҳамда шартнома бўлими ходимлари ҳам ишлатилмоқда.\n“Янгийўлда ҳар куни тақрибан 80-90 киши ишлайди, бир марта борган одам 5-6 кун бормайди, ишчилар алмаштириб турилади, уларга Янгийўлдаги меҳнат учун иш ҳақи тўланмади”, деди Озодликнинг UzGazOilдаги манбаси.\nУнинг айтишича, яқинда ҳашарга қатнашаётган бир ишчи бахтсиз ҳодиса қурбони бўлган: оёғи вагон остида қолиб кетган.\nИлғаган бўлсангиз, UzGazOilнинг Тошкентдаги шаҳобчаларидан бирининг ишчиси “Заводни Ботир аканинг ўзиники дейишади”, деган эди.\nОзодликнинг UzGazOilдаги ишончли манбаси эса, “Янгийўлдаги ғишт заводи ширкат раҳбари Тўраев Ботирнинг шахсий мулки, лекин уни бировнинг номига олган бўлиши керак”, деган иддаони қилди.\nUzGazOil раҳбарияти билан кун давомида боғланишга уринишларимиз бесамар бўлгани учун бу иддаони расман тасдиқлатишнинг ёки инкор этишнинг имкони бўлмади.\nБотир Тўраев UzGazOil ширкати бош директори лавозимига, мазкур ширкатнинг эгаси ҳисобланган Зеромакс ширкати касодга учраши ортидан тайинланган эди.\nОзодлик UzGazOil ходимларининг ўз ҳуқуқлари Ботир Тўраев томонидан топталаётгани ҳақида шикоят қилгани тўғрисида бир неча марта хабар қилган эди.\nБотир Тўраев Ўзбекистондаги энг йирик банклардан бири "Ипотекабанк" бошқарув кенгаши аъзоси ҳамдир.


МУСТАҚИЛЛИК — БУЮК ВА БЕБАҲО НЕЪМАТ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » МУСТАҚИЛЛИК — БУЮК ВА БЕБАҲО НЕЪМАТ\n31-08-2021 17:25 Navoiy shahri, Yangiliklar\nБугун барчамиз аждодларимизнинг азалий орзуси бўлган – Мустақиллигимизнинг шонли 30 йиллигини юксак ғурур ва ифтихор билан қарши олмоқдамиз.\nҚалбимизни истиқлол шукуҳи тўлқинлантириб турган шу кунларда барчангизни мамлакатимиз ҳаётидаги энг улуғ, энг азиз байрам билан муборакбод этаман.\nМамлакатимизда муҳтарам Юртбошимиз раҳнамоликларида сўнгги йилларда амалга оширилган ишларни бугун барчамиз ҳар қадамда, ҳаётимиз ва фаолиятимиз мисолида ҳис этиб турибмиз.\nЎтмишга назар ташласак, аждодларимиз она Ватан мустақиллигини, мана шу дориламон кунларни асрлар оша орзу қилиб яшаганини яхши биламиз. Шукрки, мустақилликка эришиб, халқимизнинг асрий орзулари ижобат бўлди. Истиқлол шарофати билан осмони мусаффо, тинчлиги барқарор, жаннатмакон ва гўзал диёрда бахтиёр яшамоқдамиз.\nМуҳтарам Юртбошимизнинг "Халқимизнинг улуғвор қудрати жўш урган ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас.”, деган пурмаъно сўзлариҳамиша бизни янги-янги марралар сари илҳомлантирмоқда.\nБу йилги Истиқлол байрамининг "Янги Ўзбекистонда эркин ва фаровон яшайлик!” ғояси остида нишонланаётгани қалбимизга юксак ғурур ва ифтихор бағишлайди.\nБуюк ва бебаҳо неъмат – мустақилликнинг миллий тараққиётимиз, бугунги ва келгуси авлодлар тақдири, келажаги учун беқиёс аҳамияти йиллар ўтиши билан тобора ортиб бормоқда. Ўзбекистоннинг давлат мустақиллиги халқимизнинг миллий манфаатларини, тинч ва осуда ҳаётини таъминлаш, мамлакатимизнинг халқаро миқёсдаги обрў-эътиборини юксалтиришнинг мустаҳкам пойдевори бўлиб келмоқда.\nЎтган 30 йил давомида мамлакатимиз, хусусан, Навоий шаҳрида ҳам кенг кўламдаги бунёдкорлик, яратувчанлик ишлари амалга оширилди. Тарихан қисқа давр ҳар бир юртдошимиз қалбида чуқур из қолдирди, десак асло муболаға бўлмайди.\nЧиндан ҳам Навоий шаҳрининг бундан 30 йил олдинги қиёфаси билан ҳозирги замонавий кўриниши ўртасида жуда катта фарқ бор. Бетакрор шаҳримиз бугун республикадаги энг замонавий, кўркам ва озода шаҳарлар қаторида эътироф этилаётгани бежиз эмас, албатта.\nБугунги синовли кунларда шаҳримиз аҳолиси ҳам ҳамжиҳатликда, бир- бирига елкадош бўлиб, коронавирус пандемиясини шароитида кўплаб хайрли ишларни амалга ошириб келмоқда. Гўзал ва бетакрор шаҳримизда ҳам пандемия шароитида ҳамжиҳатлик билан ишлаб чиқариш, иқтисодий юксалиш сари дадил қадамлар ташланиб, халқимиз турмуш фаровонлигини таъминлаш борасида эзгу ва хайрли ишларга қўл урилди.\nБиргина мисол, шаҳримизда рўйхатдан ўтган кичик бизнес субъектлари сони 2017 йил 1 январь ҳолатига 2531 тани ташкил этган бўлса, бугунга келиб улар сони 4 баробарга оширилди.\nЖорий йилда Навоий шаҳридаги мавжуд 31 та маҳаллар ўрганилиб, улар орасидан 3-сектор ҳудудидаги "Ёшлик” маҳалласи "Обод маҳалла” дастурига танлаб олинди.\nДастурга кирган "Ёшлик” маҳалласининг архитектура қиёфасини янгилаш ва ободонлаштириш бўйича жами 17 млрд. сўмлик ишлар бажарилди.\nАҳолимизнинг энг катта эҳтиёжларидан бири уй-жой билан боғлиқдир. Шу боис, шаҳримизда йил сайин янги уй-жойлар қуриш, кўп қаватли уйларни бунёд этиш кўлами кенгайиб бормоқда.\nХусусан, 5 гектар ер участкасида "Ўзшаҳар қурилиш инвест” инжиниринг компанияси томонидан 3 та 7 қаватли 126 хонадонли уй-жойларни қуриш ишлари амалга оширилмоқда.\nШаҳарнинг бош режасига асосан ушбу ҳудуддан 5 та 16 қаватли жами 480 хонадонли уй-жойларни қуриш режалаштирилган. Ҳозирги кунда ушбу уй-жойларда қурилиш ишлари олиб борилмоқда.\nБундан ташқари, тадбиркорлик субъектлари томонидан 5000 дан ортиқ хонадонга 70 дан ортиқ кўп қаватли турар-жой биноларини қурилиш ишлари жадаллик касб этган.\nБу каби ўзгариш ва ютуқларни, ижтимоий, маънавий, иқтисодий ва бошқа барча соҳалар мисолида давом эттиришимиз мумкин. Энг аҳамиятлиси, барча муваффақтяларимиз негизи Мустақиллигимиз шарофатидандир.\nБу йил мамлакатимизда энг улуғ ва энг азиз байрамимиз – Мустақиллигимизнинг 30 йиллик шодиёнаси пандемия шароитидан келиб чиқиб нишонланмоқда. Энг муҳими, қалбларимиз истиқлол шукуҳи билан янада юксалмоқда.\nЎтган давр ичида Ўзбекистон ўзининг мустақил тараққиёт йўлини белгилаб олди ва бугун у юксалиш пиллапояларидан дадил одимлаб бораётир. Шундай азиз юртга гўзал байрамлар ярашади. Эзгуликларга, ғурур ва шонга, бахту саодатга, шодлик ва ифтихорга йўғрилган муқаддас байрамимиз – Истиқлолимизнинг 30 йиллиги барчамизга муборак бўлсин!\nБарчангизга оилавий бахт, мустаҳкам сиҳат-саломатлик, омад ва зафарлар ёр бўлишини тилайман.\nЯратганнинг назари тушган жаннатмонанд юртимизга ҳеч қачон кўз тегмасин! Мустақиллигимиз абадий бўлсин!\nМустақиллик байрами барчамизга муборак бўлсин!\nИСТИҚЛОЛ – АСРИЙ ОРЗУЛАРИМИЗ ИЖОБАТИ\nМУСТАҚИЛЛИК – БАХТИМИЗ, САОДАТИМИЗ\nВАТАН ОБОДЛИГИ – КЎНГИЛЛАР ШОДЛИГИ


Мустақил Ўзбекистоннинг 2018 йилги муҳим ва унутилмас саналар тақвими\nЎтмиш ва ҳозирги кунни боғлаб турувчи муҳим воқеалар, халқимиз кўп йиллардан бери нишонлаб келинаётган байрамлар ва тадбирлар ҳақидаги маълумотларни ўзида акс эттирувчи Алишер Навоий номидаги Ўзбекистон Миллий кутубхонаси томонидан “Мустақил Ўзбекистоннинг муҳим ва унутилмас саналари” тақвими ўзбек ва рус тилларида ҳар йили тайёрланиши анъанага айланган.\nУшбу тақвимда асосан ўлкашунослик мазмунидаги маълумотлар киритилган бўлиб, мамлакатимизнинг ижтимоий-сиёсий, маданий ҳаётига оид унитилмас саналар ҳамда давлат ва жамоат арбоблари, санъат ва фан фидойиларининг таваллуд саналари берилган.\nМуҳим саналар хронологик тартибда ойлар бўйича жойлаштирилган.\nУшбу тақвим кенг китобхонлар оммасига мўлжалланган.\n1 январь – Ўзбекистон Республикаси ҳамда Словакия Республикаси билан ўзаро дипломатик муносабатлар ўрнатилганлигининг 25 йиллиги (1993).\n1 январь – Ўзбекистон Республикаси ҳамда Чехия Республикаси билан ўзаро дипломатик муносабатлар ўрнатилганлигининг 25 йиллиги (1993).\n2 январь – Ўзбекистон Республикаси Жаҳон метрология ташкилотига (ЖМТ) аъзо бўлган кун (1993).\n2 январь – Ўзбекистонда хизмат кўрсатган фан арбоби, адабиётшунос олим, филология фанлари доктори, профессор Собир Мирвалиев (1933) таваллудининг 85 йиллиги.\n5 январь – Ўзбекистонда хизмат кўрсатган фан ва техника арбоби, кимёгар олим Шукур Толипович Толипов (1908-1990) таваллудининг 110 йиллиги.\n7 январь – Ўзбекистон Республикаси ҳамда Туркманистон билан ўзаро дипломатик муносабатлар ўрнатилганлигининг 25 йиллиги (1993).\n10 январь – Ўзбекистон қишлоқ хўжалиги ФА академиги, муҳандис гидротехник-милиоратор олим Нажим Раҳимович Ҳамроев (1933-1979) таваллудининг 85 йиллиги.\n10 январь – Ўзбекистон халқ артисти, хонанда Ҳабиба Хўжаевна Охунова (1943-1994) таваллудининг 75 йиллиги.\n11 январь – Ўзбекистон ФА академиги, физик олим, физика-математика фанлари доктори, профессор Толиб Мусаевич Мўминов (1943) таваллудининг 75 йиллиги.\n12 январь – Ўзбекистон ФА академиги, Ўзбекистонда хизмат кўрсатган фан арбоби, файласуф олим Жондор Туленович Туленов (1928-2003) таваллудининг 90 йиллиги.\n15 январь – Ўзбекистон Республикаси таркибида Бухоро вилояти ташкил этилганлигининг (1938) 80 йиллиги.\n15 январь – Ўзбекистон Республикаси таркибида Тошкент вилояти ташкил этилганлигининг (1938) 80 йиллиги.\n15 январь – Ўзбекистон Республикаси таркибида Фарғона вилояти ташкил этилганлигининг (1938) 80 йиллиги.\n16 январь – Тошкент шаҳрида Халқаро Вестминстер университети ташкил топган кун (2002).\n18 январь – Ўзбекистонда хизмат кўрсатган фан ва техника арбоби, кимёгар олим Малик Набиевич Набиев (1913-1992) таваллудининг 105 йиллиги.\n21 январь – Ўзбекистон Республикаси ҳамда Белоруссия Респубкаси ўртасида ўзаро дипломатик муносабатлар ўрнатилганлигининг 25 йиллиги (1993).\n27 январь – ФА академиги, Ўзбекистонда хизмат кўрсатган фан арбоби, акушер-гинеколог, медицина фанлари доктори, профессор Ўзбекистон Ислом Зоҳидович Зокиров (1928-2000) таваллудининг 90 йиллиги.\n29 январь – Ўзбекистон халқ ҳофизи, хонанда ва бастакор Жўрахон Султонов (1903-1965) таваллудининг 115 йиллиги.\n30 январь – Ўзбекистон Қаҳрамони, Ўзбекистоннинг Биринчи Президенти, давлат ва сиёсат арбоби Ислом Абдуғаниевич Каримов (1938-2016) таваллудининг 80 йиллиги.\n30 январь – Заргарлар касб байрами.\nЯнварь – “Ғунча” бошланғич синф ўқувчилари журнали нашр қилинаётганлигининг (1958) 60 йиллиги.\n5 февраль – Ўзбекистонда хизмат кўрсатган фан арбоби, тарихчи олим, тарих фанлари доктори профессор Комил Оқилович Оқилов (1928) таваллудининг 90 йиллиги\n9 февраль – Буюк ўзбек шоири, мутафаккир, давлат арбоби Низомиддин Мир Алишер Навоий (1441-1501) таваллуд топган кун.\n10 февраль – Ўзбекистон халқ артисти, композитор Борис Исакович Зейдман (1908-1981) таваллудининг 110 йиллиги.\n10 февраль – Ўзбекистонда хизмат кўрсатган маданият ходими, шоир Ҳусниддин Шарипов (1933-1915) таваллудининг 85 йиллиги.\n11 февраль – Аэрофлот куни (1979) (ҳар йили февраль ойининг иккинчи якшанбасида нишонланади).\n14 февраль – Ўзбек мумтоз адабиётининг йирик вакили, шоир, тарихчи, давлат арбоби, моҳир саркарда Заҳириддин Муҳаммад Бобур (1483-1530) таваллудининг 535 йиллиги.\n15 февраль – Ўзбекистон Республикаси ҳамда Иордания Ҳошимийлар Қироллиги ўртасида ўзаро дипломатик муносабатлар ўрнатилганлигининг 25 йиллиги (1993).\n15 февраль – Ўзбекистон ФА академиги, математик олим, физика-математика фанлари доктори профессор Турсун Абдураҳимович Азларов (1938-2012) таваллудининг 80 йиллиги.\n16 февраль – Ўзбекистон Республикасининг Халқаро Иқтисодий Ҳамкорлик Ташкилоти (ХИҲТ) га аъзо бўлган кун (1992).\n16 февраль – Ўзбекистон Республикаси ҳамда Қирғизистон Республикаси ўртасида ўзаро дипломатик муносабатлар ўрнатилганлигининг 25 йиллиги (1993).\n17 февраль – Халқаро Қизил Хоч қўмитаси ташкил топган кун (1863 й., Женева).\n20 февраль – Ўзбекистон халқ ҳофизи Болтабой Ражабов (1878-1960) таваллудининг 140 йиллиги.\n22 февраль – Ўзбекистонда хизмат кўрсатган маданият ходими, шоир Азим Суюн (1948) таваллудининг 70 йиллиги.\n24 февраль – Ўзбекистон ФА мухбир аъзоси, Ўзбекистонда хизмат кўрсатган фан арбоби, селекциячи олим Анатолий Иванович Автономов (1898-1968) таваллудининг 120 йиллиги.\n24 февраль – Тошкент шаҳрида М. В. Ломоносов номидаги Москва давлат университет филиали ташкил топган кун (2006).\n25 февраль – Ўзбекистонда хизмат кўрсатган санъат арбоби, кинооператор Пўлат Расулов (1913-1990) таваллудининг 105 йиллиги.\n25 февраль – Ўзбекистон Республикаси ҳамда Мальта Республикаси ўртасида ўзаро дипломатик муносабатлар ўрнатилганлигининг 25 йиллиги (1993).\n2 март – Мустақил Ўзбекистон Республикаси БМТга аъзо бўлган кун (1992).\n2 март – Ўзбекистон давлат стандартлаштириш, метрология ва сертификатлаштириш агентлиги таъсис этилган кун (1992).\n2 март – Ўзбекистон ташкилоти “SIFAT” маркази куни (1992).\n2 март – Ўзбекистон Республикаси темир йўлларида юк ва йўловчилар ташиш хавфсизлигини назорат қилиш давлат инспекцияси ташкил топган кун (2001)\n8 март – Ўзбекистон халқ артисти, раққоса, балетмейстер ва педагог Қундуз Миркаримова (1928) таваллудининг 90 йиллиги.\n10 март – Ўзбекистон ФА академиги, туркийшунос олим, филология фанлари доктори, профессор Жалолиддин Азимович Азимов (1938) таваллудининг 80 йиллиги.\n10 март – Ўзбекистон ФА академиги, зоолог Эргаш Исмоилович Фозилов (1933-2014) таваллудининг 85 йиллиги.\n14 март –"Ўзбекистон Республикаси халқ бахшиси" фахрий унвони таъсис этилган кун (1987).\n15 март – Ўзбекистонда хизмат кўрсатган фан арбоби, файласуф олим Ҳасан Ғофурович Расулов (1913-1992) таваллудининг 105 йиллиги.\n18 март – Ўзбекистон футбол куни.\n18 март – Ўзбекистон ФА академиги, Ўзбекистонда хизмат кўрсатган фан арбоби, тарихчи олим, тарих фанлари доктори, профессор Зуҳриддин Расулович Нуриддинов (1918-1988) таваллудининг 100 йиллиги.\n23 март – Ўзбекистонда хизмат кўрсатган фан ва техника арбоби, геолог ва геоморфолог олим Юрий Александрович Скворцов (1898-1968) таваллудининг 120 йиллиги.\n24 март – Ўзбекистон Республикасининг чегара қўшинлари ташкил этилган кун (1992)\n28 март – Тошкент шаҳридаги Г. В. Плеханов номидаги Россия иқтисодиёт университетининг филиали ташкил этилган кун (2001).\n30 март – Халқаро ерни муҳофаза қилиш куни.\n1 апрель – Геологлар куни (ҳар йили апрель ойининг биринчи якшанбасида нишонланади).\n9 апрель – Соҳибқирон, буюк саркарда Амир Темур (1336-1405) таваллуд топган кун.\n13 апрель – Ўзбекистонда хизмат кўрсатган санъат арбоби, театр рассоми Лола Абдуллаева (1918) таваллудининг 100 йиллиги.\n15 апрель – Ёзувчи, олим, жамоат арбоби Садриддин Айний (1878-1954) таваллудининг 140 йиллиги.\n15 апрель – Илм-фан куни (ҳар йили апрель ойининг учинчи якшанбасида нишонланади).\n17 апрель – Ёнғин хавфсизлиги хизмати ходимлари куни.\n19 апрель – Ўзбек халқ ёзувчиси, Ўзбекистонда хизмат кўрсатган маданият ходими Шуҳрат (Ғулом Аминжонович Алимов 1918-1993) таваллудининг 100 йиллиги.\n22 апрель – Халқаро ер сайёраси куни (БМТда 1990 йил эълон қилинган).\n23 апрель – Халқаро китоб ва муаллифлик ҳуқуқларини ҳимоя қилиш куни (ЮНЕСКОнинг 28-конференциясида 1995 йилда эълон қилинган).\n26 апрель – Ўзбекистон халқ шоири, Жамол Камол (Жамолов Камол 1938) таваллудининг 80 йиллиги.\n30 апрель – Ўзбекистон Республикаси ҳамда Бразилия Федератив Республикаси ўртасида ўзаро дипломатик муносабатлар ўрнатилганлигининг 25 йиллиги (1993).\n1 май – Ўзбекистон ФА академиги, Ўзбекистонда хизмат кўрсатган фан арбоби, тарихчи-археолог олим Яҳё Ғуломович Ғуломов (1908-1977) таваллудининг 110 йиллиги.\n1 май – Чирчиқ шаҳар Маҳаллий тарих музейи ташкил этилган кун (1959).\n2 май – Бутунжаҳон матбуот эркинлиги куни (1934).\n3 май – Ўзбекистонда хизмат кўрсатган фан арбоби, Ўзбекистонда хизмат кўрсатган тиббиёт ходими, провизор олим, фармацевтика фанлари доктори, профессор Ҳамид Холматович Холматов (1923) таваллудининг 95 йиллиги.\n5 май – Ўзбекистон ФА академиги, Ўзбекистонда хизмат кўрсатган фан арбоби, адабиётшунос олим, филология фанлари доктори, профессор Матёқуб Қўшжонов (1918-2005) таваллудининг 100 йиллиги.\n5 май – Ўзбекистонда хизмат кўрсатган санъат арбоби, театр рассоми Шоназир Шораҳимов (1908-1968) таваллудининг 110 йиллиги.\n5 май – Ўзбекистон ФА академиги, тилшунос олим, филология фанлари доктори, профессор Шоназар Шоабдураҳмонов (1923-2011) таваллудининг 95 йиллиги.\n7 май – Радио куни (1895).\n7 май – “Соғлом авлод учун” ордени таъсис этилган кун (Ўзбекистон Республикасининг 1993 йил 7 май Қонуни билан тасдиқланган).\n9 май – Хотира ва Қадрлаш куни – умумхалқ байрами (1999).\n9 май – Ўзбекистонда хизмат кўрсатган фан арбоби, тарихчи олим Ҳабиб Турсунович Турсунов (1913-1987) таваллудининг105 йиллиги.\n10 май – Ўзбекистон ФА академиги, Ўзбекистонда хизмат кўрсатган фан арбоби, кардиолог, тиббиёт фанлари доктори, профессор Карим Йўлдошевич Йўлдошев (1933-1999) таваллудининг 85 йиллиги.\n10 май – Ўзбекистон ФА академиги, Ўзбекистон халқ шоири, ёзувчи Ғафур Ғулом (1903-1966) таваллудининг 115 йиллиги.\n12 май – Ўзбекистон ФА академиги, математик олим, физика-математика фанлари доктори, профессор Тожибой Бўриев (1938) таваллудининг 80 йиллиги.\n19 май – Ўзбекистон ФА академиги, Ўзбекистонда хизмат кўрсатган фан арбоби, физик олим, физика-математика фанлари доктори, профессор Назар Йўлдошевич Тўраев (1938) таваллудининг 80 йиллиги.\n20 май – Ўзбекистон Республикаси тоғ-металургия саноати ходимлари куни (ҳар йили май ойининг учинчи якшанбасида нишонланади) (2001).\n20 май – Ўзбекистонда хизмат кўрсатган фан арбоби, Ўзбекистон халқ ёзувчиси Сарвар Олимжонович Азимов (1923-1994) таваллудининг 95 йиллиги.\n21 май – Халқаро метрология куни (ЮНЕСКО қарори билан ҳар йили шу кун нишонланади).\n21 май – Ўзбекистонда хизмат кўрсатган фан ва техника арбоби, педиатр олим, тиббиёт фанлари доктори, профессор Константин Герасимович Титов (1898-1970) таваллудининг 120 йиллиги.\n22 май – Халқаро биологик ранг-баранглик куни.\n25 май – Ўзбекистон Республикаси ҳамда Уругвай ўртасида ўзаро дипломатик муносабатлар ўрнатилганлигининг 20 йиллиги (1998).\n26 май – Ўзбекистон халқ артисти, чангчи, бастакор Бахтиёр Тошкенбоевич Алиев (1938) таваллудининг 80 йиллиги.\n27 май – Кимёгарлар куни (1956) (ҳар йили май ойининг охирги якшанбасида нишонланади).\n27 май – Ўзбекистонда ўлка патологияси асосчиларидан бири, жарроҳ ва паразитолог Пётр Фокич Боровский (1863-1932) таваллудининг 155 йиллиги.\n31 май – Ўзбекистон халқ артисти, раққоса, балетмейстер, ўзбек оммавий саҳна рақсининг асосчиси Мукаррам Турғунбоева (1913-1978) таваллудининг 105 йиллиги.\n1 июнь – Бутунжаҳон болаларни ҳимоя қилиш куни.\n3 июнь – Мелиораторлар куни (ҳар йили июнь ойининг биринчи якшанбасида нишонланади).\n3 июнь – Ўзбекистон ФА академиги, Ўзбекистонда хизмат кўрсатган фан арбоби, ҳуқуқшунос олима Хадича Сулаймонова (1913-1965) таваллудининг 105 йиллиги.\n5 июнь – Бутунжаҳон атроф-муҳитни муҳофаза қилиш куни.\n10 июнь – Енгил саноат ходимлари куни (ҳар йили июнь ойининг иккинчи якшанбасида нишонланади).\n15 июнь – Ўзбекистонда хизмат кўрсатган фан арбоби, тарих фанлари доктори, профессор Ҳамид Зиёев (1923) таваллудининг 95 йиллиги.\n16 июнь – Тиббиёт ходимлари куни (ҳар йили июнь ойининг учинчи якшанбасида нишонланади).\n17 июнь – Ўзбекистон ФА академиги,Ўзбекистонда хизмат кўрсатган фан арбоби, онколог-радиолог олим, тиббиёт фанлари доктори, профессор Наримон Қодирович Муродхўжаев (1928) таваллудининг 90 йиллиги.\n17 июнь – Олимпия югуриш куни (ҳар йили июнь ойининг учинчи якшанбасида ўтказилади).\n17 июнь – Бутунжаҳон Саҳроланиш ва қурғоқчиликка қарши курашиш куни.\n19 июнь – Ўзбекистон Республикаси ҳамда Ироқ Республикаси билан ўзаро дипломатик муносабатлар ўрнатилганлигининг 25 йиллиги (1993).\n21 июнь – Ўзбекистон ФА академиги,Ўзбекистонда хизмат кўрсатган фан арбоби, жарроҳ олим, тиббиёт фанлари доктори, профессор Шавкат Иброҳимович Каримов (1943) таваллудининг 75 йиллиги.\n22 июнь – Тарихчи олим Мирхонд Муҳаммад ибн Ховандшоҳ (1433-1498) таваллудининг 585 йиллиги.\n24 июнь – Ўзбекистон Республикаси ҳамда Гвинея Республикаси билан ўзаро дипломатик муносабатлар ўрнатилганлигининг 25 йиллиги (1993)\n24 июнь – Ўзбекистон Республикаси ҳамда Гвинея Экватор Республикаси билан ўзаро дипломатик муносабатлар ўрнатилганлигининг 25 йиллиги (1993).\n24 июнь – Савдо, матбуот, кооперацияси ва аҳолига маиший хизмат кўрсатиш ходимлари куни (ҳар йили июнь ойининг охирги якшанбасида нишонланади).\n26 июнь – Бутунжаҳон гиёҳвандликка қарши кураш куни.\n27 июнь – Ўзбекистон матбуот ва оммавий ахборот воситалари ходимлари куни (1993 йил 24 июнь Ўзбекистон Республикаси фармони).\n30 июнь – Ихтирочилар ва рацианализаторлар куни (ҳар йили июнь ойининг охирги шанбасида нишонланади).\n30 июнь – Библиограф, китобшунос, тарихчи ва шарқшунос олим Евгений Карлович Бетгер (1887-1956) таваллуд топган кун.\n4 июль – Ўзбекистон ФА академиги,Ўзбекистонда хизмат кўрсатган фан арбоби, математик олим, физика-математика фанлари доктори, профессор Ҳожиев Жовват (1938) таваллудининг 80 йиллиги.\n5 июль – Йўл жамғармаси ташкил этилган кун. (Ўзбекистон Республикаси Вазирлар Маҳкамасининг 1993 йил 5 июлдаги қарорига асосан)\n7 июль – Халқаро кооперация куни (1994) (ҳар йили июль ойининг биринчи шанбасида нишонланади).\n8 июль – Халқаро балиқчилар куни (ҳар йили июль ойининг иккинчи якшанбасида нишонланади).\n8 июль – Ўзбекистон ФА академиги, химик олим, техника фанлари доктори, профессор Борис Михайлович Беглов (1938) таваллудининг 80 йиллиги.\n10 июль – Ўзбекистон ФА академиси мухбир аъзоси, Ўзбекистонда хизмат кўрсатган фан арбоби, файласуф олим Хайдар Пўлатов (1928-1993) таваллудининг 90 йиллиги.\n10 июль – Ўзбекистонда хизмат кўрсатган фан арбоби, адабиётшунос, филология фанлари доктори Маҳмудали Юнусович Юнусов (1918-1985) таваллудининг 100 йиллиги.\n11 июль – Бутунжаҳон халқлари куни (1989).\n12 июль – Маърифатпарвар, журналист, давлат ва жамоат арбоби Абдулла Авлоний (1878-1934) таваллудининг 140 йиллиги.\n14 июль – Ўзбекистонда хизмат кўрсатган фан арбоби, патофизиолог, тиббиёт фанлари доктори, профессор Нусрат Ҳамидович Абдуллаев (1933) таваллудининг 85 йиллиги.\n15 июль – Ўзбекистон халқ рассоми Владимир Павлович Столяров (1918-1971) таваллудининг 100 йиллиги.\n15 июль – Ўзбекистон халқ артисти, театр актёри Лутфулла Назруллаев (1903-1962) таваллудининг 115 йиллиги.\n20 июль – Ўзбекистон Республикаси фан арбоби, фольклоршунос олим Малик Муродов (1933-2001) таваллудининг 85 йиллиги.\n25 июль – Ёзувчи ва журналист Ўктам Усмонов (1938-1990) таваллудининг 80 йиллиги.\n27 июль – Ўзбекистон халқ артисти, Қорақалпоғистонда хизмат кўрсатган санъат арбоби, дирижёр Абдуғани Абдумаликович Абдуқаюмов (1928-2002) таваллудининг 90 йиллиги.\n2 август – Ўзбекистон ФА академиги, Ўзбекистонда хизмат кўрсатган фан арбоби, кимёгар олим, кимё фанлари доктори, профессор Рашидова Сайёра Шарафовна (1943) таваллудининг 75 йиллиги.\n4 август – Маҳаллалар куни (ҳар йили август ойининг биринчи якшанбасида нишонланади).\n5 август – Темир йўлчилар куни (1936) (ҳар йили август ойининг биринчи якшанбасида нишонланади).\n5 август – Шоир ва таржимон Абдулла Шер (Шеров Абдулла 1943) таваллудининг 75 йиллиги.\n6 август – Бутунжаҳон ядро қуролларини тақиқлаш учун курашиш куни (1946). Хиросима фожеаси куни.\n9 август – Халқаро жаҳон туб халқлари куни.\n11 август – Физкультурачилар куни (ҳар йили август ойининг иккинчи шанбасида нишонланади).\n11 (24) август – Ўзбекистон ФА академиги, Ўзбекистонда хизмат кўрсатган фан арбоби, физик олим Султон Умарович Умаров (1908-1964) таваллудининг 110 йиллиги.\n12 август – Ўзбекистон халқ рассоми, кулол Муҳиддин Каримович Раҳимов (1903-1985) таваллудининг 115 йиллиги.\n12 август – Қурувчилар куни (ҳар йили август ойининг иккинчи якшанбасида нишонланади).\n13 август – Ўзбекистон халқ артисти, бастакор, созанда Муҳаммаджон Мирзаев (1913-1999) таваллудининг 105 йиллиги.\n14 август – Ўзбекистон ва Қорақалпоғистон халқ артисти, раққоса, балетмейстер Елизавета Артёмовна Петросова (Лизахоним 1913-1997) таваллудининг 105 йиллиги.\n16 август – Ўзбекистонда хизмат кўрсатган фан ва техника арбоби, гинеколог, тиббиёт фанлари доктори, профессор Наталья Трофимовна Раевская (1903) таваллудининг 115 йиллиги.\n18 август – Ўзбекистон қишлоқ хўжалиги ФА академиги, Ўзбекистонда хизмат кўрсатган фан арбоби, зоотехник олим Шавкат Асомович Акмалхонов (1933) таваллудининг 85 йиллиги.\n19 август – Ўзбекистон Республикасининг ҳаво флоти куни (1995) (ҳар йили август ойининг учинчи якшанбасида нишонланади).\n19 август – “Ўзбекистон-Ватаним маним” қўшиқ байрами куни (1996) (ҳар йили август ойининг учинчи якшанбасида нишонланади).\n20 август – Ўзбекистон ФА академиги, Ўзбекистонда хизмат кўрсатган фан арбоби, техника фанлари доктори профессор Бегмамат Эшкувватов (1938) таваллудининг 80 йиллиги\n25 август – Ўзбекистон халқ ҳофизи, композитор, созанда Фаттоҳхон Мамадалиев (1923-1999) таваллудининг 95 йиллиги.\n26 август – Шахтёрлар куни (ҳар йили август ойининг охирги якшанбасида нишонланади).\n27 август – Халқаро Талабалар Иттифоқига асос солинган кун.\n30 август – “Шон-шараф” ордени таъсис этилган кун (1995).\n1 сентябрь – Ўзбекистон халқаро блокларга қўшмаслик ҳаракатига аъзо бўлган кун (1992).\n1 сентябрь – Самарқанд қўғирчоқ театри ташкил топганлигининг 40 йиллиги (1978).\n1 сентябрь – Тошкентда Олимпия шон-шуҳрат музейи ташкил топган кун.\n2 сентябрь – Нефть ва газ саноати ишчилари куни (ҳар йили сентябрь ойининг биринчи якшанбасида нишонланади).\n2 сентябрь – Янги 2018-2019 ўқув йилининг бошланиш куни – Билимлар куни.\n4 сентябрь – Буюк ўзбек мутафаккир олими Абу Райҳон Муҳаммад ибн Аҳмад Беруний (973-1048) таваллудининг 1045 йиллиги.\n7 сентябрь – Ўзбекистон ФА академиги, Ўзбекистонда хизмат кўрсатган фан арбоби, философ олим, фалсафа фанлари доктори профессор Иброҳим Мўминович Мўминов (1908-1974) таваллудининг 110 йиллиги.\n9 сентябрь – Ўзбекистон Республикаси ҳамда Аргентина Республикаси ўртасида ўзаро дипломатик муносабатлар ўрнатилганлигининг 25 йиллиги (1993).\n10 сентябрь – Ўзбекистон ФА академиги, математик олим, физика-математика фанлари доктори, профессор Мирзаюсуф Мирзамахмудович Мусаханов (1943) таваллудининг 75 йиллиги.\n10 сентябрь – Ўзбекистон халқ ёзувчиси, Ўзбекистонда хизмат кўрсатган санъат арбоби Раҳмат Файзий (1918-1988) таваллудининг 100 йиллиги.\n11 сентябрь – Ўзбекистон ФА академиги, Ўзбекистон ва Тожикистонда хизмат кўрсатган фан арбоби, этнограф, тилшунос, эроншунос олим Михаил Степанович Андреев (1873-1948) таваллудининг 145 йиллиги.\n13 сентябрь – Ўзбекистонда хизмат кўрсатган фан арбоби, кимёгар олим, техника фанлари доктори, профессор Фуат Ҳусаинович Тожиев (1913-2001) таваллудининг 105 йиллиги.\n14 сентябрь – Ўзбекистон ФА академиги, Ўзбекистонда хизмат кўрсатган фан арбоби, ортопед-травматолог, тиббиёт фанлари доктори, профессор Одил Шарипович Шокиров (1908-1986) таваллудининг 110 йиллиги.\n16 сентябрь – Ўзбекистонда хизмат кўрсатган фан ва техника арбоби, тарихчи, шарқшунос олим Александр Александрович Семёнов (1873-1958) таваллудининг 145 йиллиги\n17 сентябрь – Ўзбекистонда хизмат кўрсатган фан арбоби, Ўзбекистонда хизмат кўрсатган зоотехник, селекционер олим Петр Филипович Кияткин (1898-1979) таваллудининг 120 йиллиги.\n22(23) сентябрь – Кузги тенг-кунлик “Меҳржон” байрами куни (Меҳргоҳ).\n22 сентябрь – Ўзбекистон халқ артисти, Ўзбекистонда хизмат кўрсатган санъат арбоби, опера хонандаси Вячеслав Александрович Гринченко (1938-1998) таваллудининг 80 йиллиги.\n22 сентябрь – Ўзбекистон ФА академиги, агроном-иқтисодчи, иқтисод фанлари доктори, профессор Александр Сергеевич Цамутали (1928-2005) таваллудининг 90 йиллиги\n23 сентябрь – Ўзбекистон ФА мухбир аъзоси, Ўзбекистонда хизмат кўрсатган фан арбоби, зоолог, фитогельминтолог олим, биология фанлари доктори, профессор Аҳрор Тўлаганович Тўлаганов (1908-1990) таваллудининг 110 йиллиги.\n24 сентябрь – Адабиётшунос олим, педагог, филология фанлари доктори, профессор Ўткир Шокиров (1938) таваллудининг 80 йиллиги.\n27 сентябрь – Ўзбекистон халқ шоири, таржимон Рауф Парфи (Турсунали Парфиев, 1943-2005) таваллудининг 75 йиллиги.\n30 сентябрь – Машинасозлар куни. (Ҳар йили сентябрь ойининг охирги якшанбасида нишонланади).\n1 октябрь – Халқаро қариялар куни (1992).\n1 октябрь – Халқаро шифокорлар куни (1984). (Ҳар йили октябрь ойининг биринчи душанбасида нишонланади).\n1 октябрь – Ўзбекистон ФА академиги, Ўзбекистонда хизмат кўрсатган қишлоқ хўжалиги ходими, агрокимёгар, тупроқшунос олим, қишлоқ хўжалиги фанлари доктори, профессор Жўрақул Саттарович Саттаров (1938) таваллудининг 80 йиллиги.\n2 октябрь – Ўзбекистонда хизмат кўрсатган фан арбоби, қурилиш соҳасидаги олим, техника фанлари доктори, профессор Аббос Бобоевич Ашрабов (1913) таваллудининг 105 йиллиги.\n6 октябрь – Ўзбекистонда хизмат кўрсатган санъат арбоби, санътшунос Абдулхай Рашидович Умаров (1928-2002) таваллудининг 90 йиллиги.\n8 октябрь – Ўзбекистон ФА академиги, Ўзбекистонда хизмат кўрсатган фан арбоби, тупроқшунос олим Сергей Николаевич Рыжов (1903-1981) таваллудининг 115 йиллиги.\n10 октябрь – Ўзбекистон халқ ҳофизи Алижон Эркаев (1933) таваллудининг 85 йиллиги.\n11 октябрь – Ўзбекистон Республикаси ҳамда Марокаш Қироллиги билан ўзаро дипломатик муносабатлар ўрнатилганлигининг 25 йиллиги (1993).\n12 октябрь – Ўзбекистон ФА академиги, Ўзбекистонда хизмат кўрсатган фан арбоби, кибернетик олим, физика-математика фанлари доктори, профессор Борис Анисимович Бондаренко (1923-2017) таваллудининг 95 йиллиги.\n14 октябрь – Қишлоқ хўжалиги ходимлари куни (ҳар йили октябрь ойининг иккинчи якшанбасида нишонланади).\n15 октябрь – Ўзбекистон халқаро Молия коорперациясига аъзо бўлган кун.\n15 октябрь – Ўзбекистонда хизмат кўрсатган фан арбоби, биокимёгар олим Марк Арнольдович Риш (1918) таваллудининг 100 йиллиги.\n15 октябрь – Ўзбекистон ФА академиги, Ўзбекистонда хизмат кўрсатган иқтисодчи, иқтисодчи олим Саидкарим Зиёдуллаев (1913-2003) таваллудининг 105 йиллиги.\n15 октябрь – Ўзбекистонда хизмат кўрсатган санъат арбоби, ёзувчи, таржимон Мирзакалон Исмоилий (1908-1986) таваллудининг 110 йиллиги.\n17 октябрь – Халқаро камбағалчиликни бартараф этиш учун курашиш куни (1995)\n20 октябрь – Хива куни.\n20 октябрь – Бутунжаҳон остеопарозга қарши курашиш куни (1999)\n21 октябрь – Озиқ-овқат саноати ходимлари куни (ҳар йили октябрь ойининг учинчи якшанбасида нишонланади).\n22 октябрь – Халқаро мактаб кутубхоналари куни (ҳар йили октябрь ойининг тўртинчи душанбасида нишонланади).\n22 октябрь – Ўзбекистон Республикаси ҳамда Ливан Республикаси билан ўзаро дипломатик муносабатлар ўрнатилганлигининг 20 йиллиги (1998).\n24 октябрь – Халқаро БМТ куни (1947).\n25 октябрь – Халқаро тинчлик учун хотин-қизлар курашиши куни.\n25 октябрь – Ўзбекистон Республикаси ички ишлар ходимлари куни.\n25 октябрь – Ўзбекистонда хизмат кўрсатган санъат арбоби, драматург, адабиётшунос, таржимон, педагог Мақсуд Шайхзода (1908-1967) таваллудининг 110 йиллиги.\n25 октябрь – Ўзбекистон халқ артисти, хонанда ва актёр Матёқуб Раҳимович Раҳимов (1918-1993) таваллудининг 100 йиллиги.\n25 октябрь – Ўзбекистон халқ ёзувчиси, Ўзбекистонда хизмат кўрсатган фан арбоби, адабиётшунос олим Пиримқул Қодиров (1928-2010) таваллудининг 90 йиллиги.\n28 октябрь – Автомобиль транспорти ходимлари куни (ҳар йили октябрь ойининг охирги якшанбасида нишонланади).\n28 октябрь – Ўзбекистон Республикаси ҳамда Гана Республикаси билан ўзаро дипломатик муносабатлар ўрнатилганлигининг 25 йиллиги (1993).\n1 ноябрь – Ўзбекистон ФА академиги, Ўзбекистонда хизмат кўрсатган фан арбоби, паразитолог-гельминтолог олим Эркин Ҳамидович Эргашева (1933-2004) таваллудининг 85 йиллиги.\n4 ноябрь – Ўзбекистон Республикаси Фанлар Академияси ташкил этилганлигининг (1943) 75 йиллиги.\n4 ноябрь – Ўзбекистон Республикаси Фанлар Академиясининг тарих институти ташкил этилганлигининг (1943) 75 йиллиги.\n5 ноябрь – Ўзбекистон ФА академиги, Ўзбекистонда хизмат кўрсатган фан арбоби, геолог олим Александр Сергеевич Уклонский (1888-1972) таваллудининг 130 йиллиги.\n7 ноябрь – Ўзбекистон халқ артисти Обид Толипов (1918-1994) таваллудининг 100 йиллиги.\n7 ноябрь – Машҳур сайёҳ, элчи ва тарихчи Абдураззоқ Самарқандий (Камолиддин Абдураззоқ ибн Жалолиддин Исҳоқ Самарқандий 1413-1482) таваллудининг 605 йиллиги.\n8 ноябрь – Ташқи Ишлар вазирлиги ҳузуридаги ташқи сиёсий ва халқаро муносабатларга оид хабарларни тарқатувчи “Жаҳон ахборот агентлиги” ташкил этилган кун (1994).\n8 ноябрь – Ўзбекистонда хизмат кўрсатган фан арбоби, жарроҳ олим Михаил Петрович Постолов (1913-1990) таваллудининг 105 йиллиги.\n11 ноябрь – Тиббиёт ходимлари куни (ҳар йили ноябрь ойининг иккинчи якшанбасида нишонланади).\n11 ноябрь – Ўзбекистонда хизмат кўрсатган фан арбоби, психолог олим Муҳаммад Габдулгалимович Давлетшин (1923-2011), таваллудининг 95 йиллиги.\n12 ноябрь – Ўзбекистонда хизмат кўрсатган фан арбоби, ҳуқуқшунос олим Ориф Ҳакимович Расулов (1908-1975) таваллудининг 110 йиллиги.\n13 ноябрь – Ўзбекистон ФА академиги, файласуф олим, фалсафа фанлари доктори, профессор Жуманазар Бозорбоев (1933) таваллудининг 85 йиллиги.\n15 ноябрь – Ўзбекистон ФА академиги, Ўзбекистонда хизмат кўрсатган фан ва техника арбоби, кимёгар олим Обид Содиқович Содиқов (1913-1987) таваллудининг 105 йиллиги.\n16 ноябрь – Халқаро бағрикенглик куни.\n16 ноябрь – ЮНЕСКОнинг Низоми тасдиқланган кун (Лондон, 1945 й.)\n17 ноябрь – Халқаро талабалар куни (1946).\n18 ноябрь – Ўзбекистон халқ артисти, Ўзбекистонда хизмат кўрсатган санъат арбоби, кинорежиссёр Мелис Орипович Абзалов (1938-2016) таваллудининг 80 йиллиги.\n19 ноябрь – Ўзбекистон Қуролли кучлари артилеррияси куни.\n20 ноябрь – Бола ҳуқуқлари Декларацияси қабул қилинган кун (1959).\n21 ноябрь – Бутунжаҳон телевидения куни (1996).\n23 ноябрь – Ўзбекистон Республикаси ҳамда Албания Республикаси ўртасида ўзаро дипломатик муносабатлар ўрнатилганлигининг 25 йиллиги (1993).\n23 ноябрь – Ўзбекистон ФА академиги, Ўзбекистонда хизмат кўрсатган фан арбоби, математик олим, физика-математематика фанлари доктори, профессор Маҳмуд Салҳитдинович Салоҳитдинов (1933) таваллудининг 85 йиллиги.\n26 ноябрь – Пахта байрами (ҳар йили ноябрь ойининг охирги якшанбасида нишонланади).\n1 декабрь – Бутунжаҳон орттирилган иммунитет танқислиги синдроми (ОИТС) касаллигига қарши кураш куни.\n1 декабрь – Ўзбекистон ФА академиги, Ўзбекистон ва Қорақалпоғистонда хизмат кўрсатган фан арбоби, геолог олим Ҳосил Нурматович Боймуҳамедов (1918-1990) таваллудининг 100 йиллиги.\n3 декабрь – Халқаро ногиронларнинг ҳуқуқ ва эркинликларини ҳимоя қилиш куни (1993).\n3 декабрь – Ўзбекистонда хизмат кўрсатган маданият ходими, шоир, журналист Султон Акбарий (Акбаров Султон, 1923-1997) таваллудининг 95 йиллиги.\n5 декабрь – Халқаро кўнгиллилар куни.\n5 декабрь – Ўзбекистон ФА академиги, Ўзбекистонда хизмат кўрсатган фан арбоби, биохимик-генетик олим Жўра Азимбоевич Мусаев (1928-2014) таваллудининг 90 йиллиги.\n7 декабрь – Ўзбекистон халқ артисти, опера хонандаси Ҳалима Носирова (1913-2003) таваллудининг 105 йиллиги.\n8 декабрь – Ўзбекистон Республикасининг Конституцияси қабул қилинган кун (1992).\n9 декабрь – Ўзбекистон ФА академиги, файласуф олим Мубинджона Баратович Баратов (1933-2005), таваллудининг 85 йиллиги.\n10 декабрь – Инсон ҳақ-ҳуқуқлари куни (1948).\n10 декабрь – Ўзбекистон ФА академиги, Ўзбекистонда хизмат кўрсатган фан арбоби, невропатолог олим Наби Маджидович Маджидов (1928-2010) таваллудининг 90 йиллиги.\n11 декабрь – “Тошкент ҳақиқати” газетаси чиқа бошланганининг 90 йиллиги (1928) .\n12 декабрь – Ўзбекистон ва Тожикистонда хизмат кўрсатган фан арбоби, тожик адабиётшунос олими Абдулғани Муҳаммадович Мирзоев (1908-1985) таваллудининг 110 йиллиги.\n12 декабрь – Ўзбекистон ФА академиги, Ўзбекистонда хизмат кўрсатган фан арбоби, биокимёгар-генетик олим Аҳмад Поччаевич Иброҳимов (1928-2008) таваллудининг 90 йиллиги.\n16 декабрь – Ўзбекистон халқ артисти, актриса Эркли Воҳидовна Маликбоева (1928) таваллудининг 90 йиллиги.\n18 декабрь – Халқаро мигрантлар куни (1990)\n18 декабрь – Ўзбекистон ФА академиги, Ўзбекистонда хизмат кўрсатган фан арбоби, тилшунос олим Азим Ходжиев (1933-2012) таваллудининг 85 йиллиги.\n20 декабрь – Ўзбекистон ФА академиги, Қорақалпоғистонда хизмат кўрсатган фан арбоби, микробиолог олим, тиббиёт фанлари доктори, профессор Чоржуа Абдирович Абдиров (1933-1997) таваллудининг 85 йиллиги.\n20 декабрь – Ўзбекистонда хизмат кўрсатган фан арбоби, терапевт олим Нозима Абдуллаевна Деҳқонхўжаева (1928) таваллудининг 90 йиллиги.\n21 декабрь – Ўзбекистон Республикаси Мустақил Давлатлар ҳамдўстлиги (МДҲ 1991) ташкилотига аъзо бўлган кун.\n22 декабрь – Энергетика ходимлари куни.\n22 декабрь – Ўзбекистонда хизмат кўрсатган фан арбоби, файласуф олим Рустам Хакимович Абдушукуров (1908-1981) таваллудининг 110 йиллиги.\n23 декабрь – Ўзбекистон халқ артисти, режиссёр ва актёр Нажиматдин Ансатбаев (1943) таваллудининг 75 йиллиги.\n24 декабрь – Ўзбекистон ФА академиги, Ўзбекистонда хизмат кўрсатган фан арбоби, техника соҳасидаги олим Оқил Умурзоқович Салимов (1928-2014) таваллудининг 90 йиллиги.\n24 декабрь – Ўзбекистонда хизмат қўрсатган санъат арбоби, Ўзбекистон халқ шоири, драматург Туроб Тўла (Тўла Ходжаев, 1918-1990) таваллудининг 100 йиллиги.\n25 декабрь – Сурхондарё вилояти Музработ тумани ташкил этилганининг (1968) 50 йиллиги.\n25 декабрь – Қорақалпоғистон Республикасининг Нукус тумани ташкил этилганининг (1968) 50 йиллиги.\n28 декабрь – Жиззах вилояти ташкил этилганлигининг (1973) 45 йиллиги.\n29 декабрь – Республика Давлат Мустақиллиги масаласи бўйича умумхалқ Референдуми ҳамда Ўзбекистон Республикасининг биринчи Президенти сайлови бўлиб ўтган ва унда Ислом Каримов Президент этиб сайланган кун (1991).\n29 декабрь – Ўзбекистон ФАнинг мухбир аъзоси, археолог ва шарқшунос олим Василий Афанасьевич Шишкин (1893-1966) таваллудининг 125 йиллиги.\n29 декабрь – Ўзбекистонда хизмат кўрсатган санъат арбоби, наққош, ёғоч ўймакор Тоҳир Тўхтахўжаев (1918-1976) таваллудининг 100 йиллиги.\n30 декабрь – Ўзбекистон ФА академиги, шарқшунос олим Сабоҳат Азимжоновна Азимжанов (1923-2001) таваллудининг 95 йиллиги.\n30 декабрь – Ўзбекистон халқ рассоми, рангтасвир устаси Абдулҳақ Оқсоқолович Абдуллаев (1918-2001) таваллудининг 100 йиллиги.\n31 декабрь – Ўзбекистонда хизмат кўрсатган фан арбоби, ифекционист, тиббиёт соҳасидаги олим Ҳасана Аҳмаджановна Юнусова (1918) таваллудининг 100 йиллиги.\n2018 йилда нишонланадиган саналар\nЎрта осиёлик буюк математик, астроном, географ, қомусий олим Абу Жаъфар Муҳаммад ибн Мусо ал-Хоразмий (783-850) таваллудининг 1235 йиллиги.\nФорс-тожик шоири Абу Абдулла Жаъфар Рудакий (858-941) таваллудининг 1160 йиллиги.\nУлуғ мутафаккир ва қомусий олим Абу Насир Фаробий (873-950) таваллудининг 1145 йиллиги.\nУлуғ ўзбек мутафаккир олими Абу Райҳон Муҳаммад ибн Аҳмад Беруний (973-1048) таваллудининг 1045 йиллиги.\nМатематик, астроном, файласуф, ҳаким ва мутафаккир шоир Умар Хайём (1048-1131) таваллудининг 970 йиллиги.\nТасаввуф тариқатининг асосчиси Абдухолиқ Ғиждувоний (1103-1179) таваллудининг 915 йиллиги.\nХоразмшоҳлар давлатининг сўнги ҳукумдори, моҳир саркарда Жалолиддин Мангуберди (1198-1231) таваллудининг 820 йиллиги.\nНақшбандия тариқатининг асосчиси Баҳоуддин Нақшбанд (1318-1389) таваллудининг 700 йиллиги.\nФалакиётшунос ва риёзиётчи олим Али Қушчи (Мавлоно Алоуддин Али ибн Муҳаммад Қушчи Самарқандий 1403-1474) таваллудининг 615 йиллиги.\nМашҳур сайёҳ, элчи ва тарихчи Абдураззоқ Самарқандий (1413-1482) таваллудининг 605 йиллиги.\nТарихчи олим Мирхонд Муҳаммад ибн Ховандшоҳ (1433-1498) таваллудининг 585 йиллиги.\nЎзбек мумтоз адабиётининг намояндаларидан. Хуросон ҳукумдори ва шоир Ҳусайн Бойқаро (1438-1506) таваллудининг 580 йиллиги.\nЎзбек мумтоз адабиётининг йирик вакили, шоир, тарихчи, давлат арбоби, моҳир саркарда Мирзо Бобур (1483-1530) таваллудининг 530 йиллиги.\nОзарбайжон шоири ва мутафаккири Муҳаммад Сулаймон Фузулий (1498-1566) таваллудининг 515 йиллиги.\nТуркман шоири ва мутафаккири Маҳтумқули (1733-1791) таваллудининг 280 йиллиги.\nШоир, тарихнавис, таржимон, хаттот Мунис Хоразмий (1778-1829) таваллудининг 235 йиллиги.\nЎзбек шоири Завқий (Убайдулло Солиҳ ўғли 1853-1921) таваллудининг 160 йиллиги.\nЎзбек шоири Зокиржон Холмуҳаммад ўғли Фурқат (1858-1909) таваллудининг 155 йиллиги.\nЎзбек достончиси Саидмурод Паноҳ ўғли (1858-1945) таваллудининг 155 йиллиги.\nЎзбек халқ шоири, достончи Эргаш Жуманбулбул ўғли (1868-1937) таваллудининг 145 йиллиги.\nСиёсат ва маърифат арбоби Мунавварқори Абдурашидхонов (1878-1931) таваллудининг 135 йиллиги.\nЁзувчи, олим, жамоат арбоби Садриддин Айний (1878-1954) таваллудининг 135 йиллиги.\nЎзбекистон ФА академиги, Ўзбекистонда хизмат кўрсатган фан арбоби, геолог олим Александр Сергеевич Уклонский (1888-1972) таваллудининг 130 йиллиги.\nЎзбек кино санъатининг асосчиси, илк ўзбек кино актёри, кинорежиссёр Сулаймон Хўжаев (1893-1937) таваллудининг 125 йиллиги.\nШоир, ёзувчи, драматург, таржимон, танқидчи ва жамоат арбоби Чўлпон (Абдулҳамид Сулаймон ўғли Юнусов 1898-1938) таваллудининг 120 йиллиги.\nЎзбекистон халқ шоири Ғафур Ғулом (1903-1966) таваллудининг 115 йиллиги.\nЎзбекистонда хизмат кўрсатган санъат арбоби, шоир, драматург, педагог Мақсуд Шайхзода (1908-1967) таваллудининг 110 йиллиги.\nЎзбекистонда хизмат кўрсатган фан ва техника арбоби, кимёгар олим Малик Набиевич Набиев (1913-1992) таваллудининг 105 йиллиги.\nЎзбекистонда хизмат кўрсатган фан арбоби, ҳуқуқшунос олима Хадича Сулаймонова (1913-1965) таваллудининг 105 йиллиги.\nЎзбекистонда хизмат кўрсатган фан арбоби, файласуф, олим Расулов Ҳасан Ғофурович (1913-1992) таваллудининг 105 йиллиги.\nЎзбекистон халқ артисти, раққоса, балетмейстер, ўзбек оммавий саҳна рақсининг асосчиси Мукаррам Турғунбоева (1913-1978) таваллудининг 105 йиллиги.\nЎзбекистон халқ артисти, опера хонандаси Ҳалима Носирова (1913-2003) таваллудининг 105 йиллиги.